
ועדת החוקה, חוק ומשפט 
 04/07/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 645>
 מישיבת ועדת החוקה, חוק ומשפט 
 יום רביעי, י"ד בתמוז התשע"ב (04 ביולי 2012), שעה 9:00
<סדר היום:>
<1. תקנות המרשם הפלילי ותקנת השבים (שינויים בתוספת הראשונה והשלישית לחוק), התשס"ח-2008>

<ייעוץ משפטי:>
אלעזר שטרן
<מנהלת הוועדה:>
דורית ואג
<רשמת פרלמנטרית:>
הדר אביב
<1. תקנות המרשם הפלילי ותקנת השבים (שינויים בתוספת הראשונה והשלישית לחוק),> 
התשס"ח-2008
<2. תקנות המרשם הפלילי ותקנת השבים (הוספת חברות ממשלתיות לתוספת הראשונה לחוק), 
התשע"ב - 2012>
<היו"ר דוד רותם:>
טוב, מי בעד התקנות? מי נגד?

<קריאה:>
כולם בעד.

<היו"ר דוד רותם:>
לשכת עורכי-הדין לא בפנים. לא, אף אחד לא נוסף.
תקנות המרשם הפלילי ותקנות השבים (שינויים בתוספת הראשונה והשלישית) – גברת פיסמן?

<גבריאלה פיסמן:>
שלום אדוני, אני שמחה להגיע לרגע הזה שחודש הדיון בתקנות.

<היו"ר דוד רותם:>
על זה תגידי תודה למשטרה שסידרו את המערכת.

<גבריאלה פיסמן:>
בהחלט.

<אלעזר שטרן:>
אני מציע ש - - -

<היו"ר דוד רותם:>
תן לגבי לדבר.

<גבריאלה פיסמן:>
האמת היא שהייתי מעדיפה לשמוע מכם בדיוק מהי הנקודה שבה אתם מוכנים להמשיך את הדיון. האם אנחנו ממשיכים מאותה נקודה שהפסקנו לפני כשנתיים ושמונה חודשים?

<היו"ר דוד רותם:>
אתם רוצים לגמור את התקנות היום?

<גבריאלה פיסמן:>
אנחנו רוצים לסיים את התקנות.

<היו"ר דוד רותם:>
יש לי הצעה. איך שהן כתובות, אני מוכן להצביע עליהן.

<אלעזר שטרן:>
פלוס כמה נקודות קטנות שצריך עוד לסגור או לברר.

<היו"ר דוד רותם:>
בסדר. אני לא הייתי מוסיף אף גוף היום. לא הייתי מתחיל להתעסק בזה. ואני יודע, יש פה המשטרה הירוקה והמשטרה האדומה והמשטרה הכחולה, ותאמיני לי, הייתי מוסיף את כולם. אבל אז אנחנו לא נגמור את התקנות, כי לכל אחד יש – פול כבר היה בבוקר, וצריך להוסיף אותו וכולי. כל שינוי פה יפתח אותנו לדיונים ארוכים. 
צריך להוסיף כמה דברים שיש לנו ברשימה, ובזה נגמור את הסיפור.

<גבריאלה פיסמן:>
הרשימה, זה כולל הפנייה שקיבלת ממני השבוע, או שזה לא כולל את הפנייה?

<היו"ר דוד רותם:>
חלק מזה, כן.

<אלעזר שטרן:>
אני מציע שאת הדברים שהוועדה סגרה, פחות או יותר, נשאיר כמו שהם, ונעבור בעיקר על השינויים, התיקונים, והצעות כאלה ואחרות.

למעשה, הדבר הראשון שהתבקש על-ידי משרד המשפטים – אני מחזיק כרגע את הנוסח שהועלה אתמול לאתר הוועדה, מטעמנו – והדבר הראשון שכרגע נמצא בפרט (3) זה עוד תוספת של המלמ"ב, הממונה על הביטחון במערכת הביטחון, והמוסד – ומדובר להוסיף אותם גם בתוספת הראשונה וגם בתוספת השלישית. זה התיקון הראשון שהתבקש. זה בעצם גופים שהוועדה עוד לא דנה עליהם.

<גבריאלה פיסמן:>
אני יכולה לפרט?

<היו"ר דוד רותם:>
את רוצה לפרט? 

<גבריאלה פיסמן:>
כן, כן.

<היו"ר דוד רותם:>
מה יש לפרט פה? זה דברים כל-כך ברורים. אני לא מבין – המלמ"ב, הממונה על הביטחון במערכת הביטחון, והמוסד, להם לא לתת?

<גבריאלה פיסמן:>
לא, לא. רק שמדובר על גופים שהיו אמורים, מבחינתנו, להיכלל בגישה הישירה, בסעיף 4, ובעצם, כתוצאה מאילוץ אנחנו כוללים אותם כאן בתקנות, על-מנת לאפשר להם את היקף המידע שהם היו מקבלים לו הם היו כלולים בסעיף 4. אני אבקש למקם אותם לא בפרט (ה1) ו-(ה2), אלא בין פרטים (ב) ל-(ה), כך שיתאפשר להם לקבל מידע על הרשעות שנמחקו.
<היו"ר דוד רותם:>
גבי, לא אכפת לי איך שאחר-כך תסדרו את הסדר. 

<גבריאלה פיסמן:>
בסדר גמור.

<היו"ר דוד רותם:>
זה באמת לא הדבר שמעניין אותי.

<אלעזר שטרן:>
אגב, התיקון הבא שהוא תיקון של הבהרה שהתבקש – זאת אומרת, העניין כבר נדון בוועדה והתבקש איזשהו תיקון קטן על-ידי משרד המשפטים – זה החלפה של פרט (ה), לגבי מינויים של שר או של מנכ"ל של משרד ממשלתי. 
יש פה שתי נקודות. נקודה אחת, זה התיקון שמשרד המשפטים ביקש שיבהיר, שתיכף גבי אולי תסביר לנו אותו. והנקודה שהיתה בדיון הקודם, שהיושב-ראש ביקש לעשות פה את ההגבלה שבעקבותיה הדיונים קצת נתקעו, לגבי ההבחנה בין לפני ואחרי כתב אישום, לגבי מב"דים, ממתין לבירור דין. אלה שתי הנקודות לגבי הפרט הזה. 

גבי רק תסביר לנו את התיקון שמשרד המשפטים ביקש.

<גבריאלה פיסמן:>
התיקון נועד לאפשר בחינה גם של מינויים שהם בדרך של ועדת איתור. היה עוד איזה חידוד אתמול בערב מול המשנה ליועץ המשפטי לממשלה (ייעוץ), והוא ביקש להבהיר שהנוסח – עוד רגע, זה במייל – אוקיי, זה פחות או יותר הנוסח שהתבקש, שיאפשר מינויים גם של ועדת איתור. אני יכולה אחרי הישיבה לתת לך את הנוסח הסופי שקיבלתי אתמול בערב. 

סייג נוסף והוא סייג עקרוני לגבי הפרט הזה, זה התוספת שאדוני ביקש ושכרגע מסומנת באפור.

<היו"ר דוד רותם:>
שהוגש כתב אישום.

<גבריאלה פיסמן:>
בהמשך לדיונים שהיו לנו לפני כשנתיים ושמונה חודשים, אז עדיין לא פורסמו ההמלצות של ועדת קנאי, ומאז כבר פורסמו ההמלצות של ועדת קנאי. אחת העמדות העקרוניות לענייני תיקים תלויים ועומדים היתה שגוף שזכאי לקבל מידע מהמרשם הפלילי, יקבל גם מידע אודות תיקים תלויים ועומדים, אבל יש להגביל את פרק הזמן ביחס לתיקים שלא הוגש נגדם כתב אישום.
<היו"ר דוד רותם:>
זה המלצות עקרוניות של מי?

<גבריאלה פיסמן:>
של ועדת קנאי.

<היו"ר דוד רותם:>
שוועדת קנאי תצביע על התקנות האלה.

<גבריאלה פיסמן:>
ועדת קנאי ישבה שנתיים.
<היו"ר דוד רותם:>
ועדת קנאי ישבה שנתיים, ואני עדיין אשמור על זכויותיהם של האזרחים במדינת ישראל, שעצם העובדה שמישהו חקר אותם ואחר-כך התיק שוכב מי יודע כמה שנים בלי שנוגעים בו ולא סוגרים אותו, כי הרי אתם מתנגדים לחוק של יריב לוין.
<גבריאלה פיסמן:>
אבל זה בדיוק העניין. 
אדוני, קודם כל, יש היום הרי תקנות שעניינן הוא הגבלת משך הזמן – הטענה היתה בזמנו שהמשטרה לא מיישמת את התקנות, והיום היא כן ערוכה ליישם את התקנות, לפחות בחלק גדול לגבי כתבי אישום.

התקנות האלה שכרגע מונחות בפני הוועדה לא עוסקות בעניין הזה, ואנחנו כן מבקשים להסדיר את הגבלת פרק הזמן בתקנות אחרות.

<היו"ר דוד רותם:>
אין לי בעיה. בינתיים, עד שתסדירו את זה, המידע שיימסר יהיה רק כאשר הוגש כתב אישום. לא הוגש כתב אישום? לא הוגש.
<גבריאלה פיסמן:>
אני רוצה שזה ייאמר גם לידיעת כל מי שנוכח כאן בוועדה.
<היו"ר דוד רותם:>
לפרוטוקול, זה נקרא.

<גבריאלה פיסמן:>
שייאמר לפרוטוקול וגם לאדוני. 

המשמעות של אי מסירת מידע ביחס לתיקים, גם אלה שלא הוגש בהם כתב אישום, היא שאותו גוף שמקבל את המידע, לא יהיה בפניו המידע הפלילי העדכני ביותר אודות אותו אדם.

<היו"ר דוד רותם:>
איזה מידע?

<גבריאלה פיסמן:>
המידע - - -

<היו"ר דוד רותם:>
הרכילותי ביותר. כי זה לא מידע פלילי שמישהו - - -

<גבריאלה פיסמן:>
זה לא מרשם פלילי, ולכן ועדת קנאי גם הבחינה בין שיקול הדעת ביחס לתיק תלוי ועומד לשיקול הדעת ביחס להרשעות, ויש מקום להבדלים דרמטיים בעניין הזה, אין ספק.

<היו"ר דוד רותם:>
אני לא עוסק בשיקולים של הוועדות. אני אומר רק דבר אחד: כאשר מדובר ברכילות ולא במידע פלילי – כי עצם העובדה שמישהו הלך למשטרה והתלונן נגד אדם אחר, ואותו אדם אפילו נחקר על זה, והתיק שוכב כי המשטרה עסוקה בכל-כך הרבה דברים, והפרקליטות – אתם כל-כך עסוקים בדברים שעומדים ברומו של עולם, שאין זמן לטפל בזה, אז לא נקבע זמן שאחרי שלוש שנים – אתם מתנגדים לחוק כזה.
<גבריאלה פיסמן:>
אנחנו לא מתנגדים.
<היו"ר דוד רותם:>
ליריב לוין יש חוק כזה ומתנגדים לו. 

<גבריאלה פיסמן:>
התיקון של יריב לוין זה עניין אחר - -
<היו"ר דוד רותם:>
מחיקות.

<גבריאלה פיסמן:>
- - ויש לנו תקנות שיובאו בקרוב לשולחן הוועדה שעוסקות בדיוק בהגבלת פרק הזמן למסירת מידע על תיק שלא הוגש בו כתב אישום.

צריך לזכור שכל תיק שנחקר במשטרה מתחיל כתיק תלוי ועומד. גם החקירות הגדולות והמורכבות ביותר מתחילות בתיק תלוי ועומד, ולכן המשמעות היא שגם המידע שיכול להיות מידע רלוונטי, לא יהיה בפני הגוף שוקל המידע. 

<היו"ר דוד רותם:>
זה נכון. כי לפעמים אצלכם זה גם יכול לקחת 15 שנה.

<גבריאלה פיסמן:>
אבל הכוונה היא שהמידע, בחלוף תקופה של שנתיים-שנתיים וחצי, לא יהיה בפני הגוף שוקל המידע. זאת הכוונה.

<היו"ר דוד רותם:>
למה שנתיים-שנתיים וחצי? אני לא מבין, למה בכלל צריך להיות מידע כאשר לא הוגש כתב אישום? את מי זה מעניין שמישהו ריכל עלי במשטרה?

<גבריאלה פיסמן:>
אדוני, זה יכול להיות רכילות, וזה יכול להיות התחלה של תיק מספיק משמעותי - - -

<היו"ר דוד רותם:>
אם זה התחלה של דבר משמעותי, תטפלו בו ותגישו כתבי אישום.

<גבריאלה פיסמן:>
אבל גם אם החקירה החלה לפני חודש וחצי, הרי לא תהיה חשיפה של אותו גורם למידע.

<היו"ר דוד רותם:>
נכון.

<גבריאלה פיסמן:>
בעיני, המחיר יכול להיות שימונה אדם לתפקיד, שהוא בסופו של דבר יורשע בעבירה חמורה מאוד, והמידע לא היה בפני הגורם הממנה.

<היו"ר דוד רותם:>
נכון.

אגב, לפעמים אני רואה בתקשורת שגם אנשים שכבר הורשעו והורחקו משירות הממשלה, ממשיכים לשרת את הממשלה.

<גבריאלה פיסמן:>
אדוני, זה רק מבסס את הטיעון שהעבר הפלילי הוא פונקציה של שיקול דעת והוא לא בהכרח פוסל אדם למועמדות לתפקיד זה או אחר.

<היו"ר דוד רותם:>
לא, לא, אני מדבר על מישהו שנפסל.

<גבריאלה פיסמן:>
אני לא מכירה את המקרה הספציפי.

<היו"ר דוד רותם:>
את לא קוראת עיתונים.

<אלעזר שטרן:>
גבי, יש תקדים כבר, בתקנות עכשיו, למה שהיושב-ראש רוצה – בפרט (ד1) הנוכחי, לפני התיקון, בתיקון עקיף שנעשה לו בעקבות תיקון של חוק בתי-הדין לעבודה, הוסף בו בסיפא כהוראת שעה לקריאה למשך חצי שנה, המגבלה של: "למעט לעניין מידע להליכים תלויים ועומדים."
<גבריאלה פיסמן:>
זה לאור עמדת היושב-ראש בעניין הזה.

<אלעזר שטרן:>
אבל זה אומר שכבר יש תקדים.
<גבריאלה פיסמן:>
לא, אבל התקדים נוצר כתוצאה מהעמדה המאוד-עקבית של היושב-ראש בעניין הזה.

<היו"ר דוד רותם:>
היא מאוד עקבית, נכון, והיא תישאר עקבית.
<ישי שרון:>
אם אני יכול להשלים עוד הערה – גבי ציינה שתקנות כללי מסירת מידע, שאני שמח לשמוע עכשיו שיתחילו לקיים אותן, נותנות איזשהו מענה. התקנות האלה ספציפית לא חלות על (ד1) לפי מה שאני רואה. אין הגבלה על מסירת - - -

<גבריאלה פיסמן:>
אנחנו מדברים על פרט (ה) עכשיו.

<ישי שרון:>
גם על פרט (ה) אין הגבלה לפי התוספת של תקנות כללי מסירת מידע. זאת אומרת, גם ההכרעה של ועדת קנאי לא זוכה למענה דרך - - -

<גבריאלה פיסמן:>
אדוני, אז זה טיעון חשוב שישי הציג עכשיו, כיוון שקביעה כזו כאן בתקנות באמת עומדת בסתירה למה שכתוב באופן מפורש בתקנות המרשם הפלילי (כללי מסירת מידע בידי משטרת ישראל).
<ישי שרון:>
- - -

<גבריאלה פיסמן:>
זאת אומרת, שאנחנו כרגע יוצרים תקנות שעומדות בסתירה לתקנות קיימות.

<היו"ר דוד רותם:>
אז ממה אני צריך להתרגש, מהתקנות הקיימות?

<גבריאלה פיסמן:>
מה המשמעות של העניין? איזה תקנות - - -

<היו"ר דוד רותם:>
משמעות העניין הוא שלא יימסר - - -

<מאיר ברקוביץ:>
את מה ניישם?

<היו"ר דוד רותם:>
אתה הולך לפי התקנות האחרונות.

<מאיר ברקוביץ:>
לא, אבל התקנות שמגדירות לי את העברת המידע זה התקנות ההן.

<היו"ר דוד רותם:>
אתה תעביר מידע רק אם הוגש כתב אישום כאשר זה יהיה כתוב כך. ואם אתם לא מוכנים לקבל את זה, אז רק תגידו לי. כי אז אני גומר את הישיבה עכשיו.

<גבריאלה פיסמן:>
לא - - -

<היו"ר דוד רותם:>
אל תגידי לי לא, אני אומר לך כן. אני לא אאשר את התקנות האלה כדי שלא יהיה לי מצב שברקו אחר-כך יגיד לי, אבל היו לי תקנות כאלה ותקנות כאלה. לא יימסר מידע באותם דברים שאני דורש אלא אם הוגש כתב אישום.

<גבריאלה פיסמן:>
אדוני, זו רק אינדיקציה לכך שזה לא עניינן של התקנות האלה. יש תקנות אחרות - - -

<היו"ר דוד רותם:>
זה לא אינדיקציה לשום דבר. ככה אני רוצה. אני לא אאשר לכם את התקנות אחרת.

<גבריאלה פיסמן:>
אנחנו נשקול בעניין הזה. בואו נמשיך את הדיון.

<היו"ר דוד רותם:>
תשקלו. הנה, שר המשפטים פה. הוא יכול לקחת את התקנות כבר.

אתה מוכן לקחת אותן, אדוני השר?

<גלעד סממה:>
אני עדיין בוחן את הדברים.

<היו"ר דוד רותם:>
תבחן מהר, בבקשה, כי אחרת אני יכול לגמור את הישיבה.

<אלעזר שטרן:>
העניין הזה חוזר גם בפרט (ו), אם כי בהקשר אחר היושב-ראש אמר שבפרט (ו) הוא דווקא לא מתעקש על המגבלה הזאת לגבי נציב בתי-הסוהר - - -. אז האם להשאיר את זה או לא להשאיר את זה?

<היו"ר דוד רותם:>
הם שוקלים ממילא. 
<אלעזר שטרן:>
כי בהקשר אחר היושב-ראש אמר שלגבי הפרט הזה הוא קצת התלבט.

<היו"ר דוד רותם:>
נכון, אני התלבטתי דווקא לגבי הפרט הזה. אתה יודע מה, אולי לנציב שירות בתי-הסוהר צריך לאפשר לקבל את זה לגבי סוהרים ודברים כאלה.
<אלעזר שטרן:>
אז בינתיים נוריד את זה מהעניין של פרט (ו). 
גם בפרט (ו1) אותו עניין של הסייג העקרוני שהיושב-ראש ביקש. 

פרטים (ו2) ו-(ו3) – אלה פרטים חדשים שהממשלה ביקשה להוסיף לגבי חברות ממשלתיות. אני מציע שגבי תסביר את הבקשה.

<גבריאלה פיסמן:>
התוספת של החברות הממשלתיות היא תוצר של דיון שהתקיים אצל היועץ המשפטי לממשלה. ניסינו להשוות את מעמדן של החברות הממשלתיות, לפחות באופן חלקי, למעמדם של עובדי המדינה כפי שמעוגן היום בתוספת הראשונה לחוק, מתוך תפיסה שכל המהלך של חברות ממשלתיות דומה מאוד להעסקה על-ידי נציב שירות המדינה, וחלקן הגדול גם היה בבעלות המדינה ובמהלך השנים עבר לפורמט של חברות ממשלתיות.

נמצאים כאן גם נציגי רשות החברות הממשלתיות שיוכלו להתייחס.

<היו"ר דוד רותם:>
כן, שלום, בבקשה.

<גונן גומלסקי:>
שלום, שמי עורך-דין גונן גומלסקי מהלשכה המשפטית של רשות החברות הממשלתיות. אני לא יודע באיזו רמה של פירוט להסביר, אבל יש פה למעשה שני נושאים בנוגע לחברות ממשלתיות.

נושא אחד שנוגע לעובדים בחברות ממשלתיות, ותיכף אני אפרט, גם שם יש איזושהי חלוקת משנה. והנושא השני שנוגע למינוי רואי חשבון מבקרים ויועצים משפטיים חיצוניים, לא יועצים משפטיים שהם עובדים, אלא יועצים משפטיים חיצוניים של חברות ממשלתיות.

אני אתחיל עם הנושא השני.

<היו"ר דוד רותם:>
לא, תתחיל עם הנושא הראשון, ותסביר לי – כתוב פה ככה: מנהל רשות החברות הממשלתיות וכן מנהל כללי של חברה ממשלתית או מי שהוסמך בידי אחד מהם, לגבי עובדי חברות. זאת אומרת, אפשר להסמיך כל אחד שיקבל מידע על העובדים.

<גונן גומלסקי:>
שנייה, שנייה. עם הדבר הזה בדיוק רציתי להתחיל.

היינו מודעים לרגישות של המידע, יחד עם משרד המשפטים כמובן, וניסינו לאזן כאן בין הצורך לקבל מידע של רישום פלילי ביחס לעובדים, ומצד שני, זכותם של העובדים לפרטיות. 
יש כאן הבחנה בתוך הפיסקה הזאת ביחס לעובדים, בין עובדים שמוגדרים כפקידים בכירים, שזו הגדרה שקיימת בחוק החברות הממשלתיות. אני אתן דוגמה: פקידים בכירים זה סמנכ"לים, ראשי אגפים. ביחס לאלה יכול לקבל מנכ"ל של חברה ממשלתית מידע על הרישום הפלילי שלהם, כמובן שלצורך קבלתם לעבודה. 
ומצד שני, יתר העובדים או יתר נותני השירותים – קבלת מידע ביחס אליהם לא נתונה באופן ישיר ומפורש למנכ"ל, אלא רק באישור של מנהל הרשות, וזאת על-מנת לקיים ביקורת בעניין הזה.
אז כמו שאמרתי, יש פה הבחנה בין פקידים בכירים – אנשים בתפקידים בכירים, סמנכ"לים, ראשי אגפים, מבקר פנים – לבין יתר העובדים. זה בנוגע לעובדים של חברות ממשלתיות.

בחלק השני יש את הנושא של רואי חשבון מבקרים ויועצים משפטיים, שאנחנו – אנחנו, אני מתכוון גם יחד עם משרד המשפטים – רואים אותם כשומרי סף בחברות הממשלתיות.

<היו"ר דוד רותם:>
תסביר רק מה זה שומר סף.

<גונן גומלסקי:>
אני אסביר. רואה חשבון מבקר מבצע ביקורת על הדוחות הכספיים של החברות הממשלתיות שמוכנים על-ידי ההנהלה של החברה ומאושרות על-ידי הדירקטוריון. הוא זה שמבצע ביקורת, וככל הניתן מגלה כשלים או – לא רוצה להגיד יותר מזה. 
בהקשר הזה, רואה חשבון מבקר לא מתמנה על-ידי החברה עצמה באופן ברור, אלא מתמנה אחרי התייעצות עם ועדה למינוי רואי חשבון, ועדה ציבורית שקיימת ליד רשות החברות הממשלתיות שמעבירה את המלצתה. אנחנו רוצים שלרשות שהיא זאת שמאשרת בסופו של דבר את המינוי, וגם לוועדה הזאת, תהיה אפשרות לקבל מידע אודות - - -

<היו"ר דוד רותם:>

כמה חברים יש בוועדה הזאת?

<גונן גומלסקי:>
יש תשעה חברים.

<היו"ר דוד רותם:>
שהם?

<גונן גומלסקי:>
אני אגיד לך במדויק: יש שלושה אנשי ציבור ובהם יושב-ראש הוועדה, שני נציגים של לשכת רואי החשבון, נציג של מנכ"ל משרד המשפטים. לכמה הגעתי כבר?

<קריאה:>
שישה.

<היו"ר דוד רותם:>
שני נציגים של לשכת רואי החשבון צריכים לקבל את כל הרכילות עלי. למה לא? כי צריך לשמור על שומרי סף.

אני לא מקבל את זה שרואי חשבון ועורכי-דין הם שומרי סף. עובדי החברות הם לא נוכלים שאני צריך להעמיד שומרי סף לגביהם.
<גונן גומלסקי:>
אם יורשה לי בכל זאת להגיד משהו. התיקון הזה נעשה בעקבות מקרים שהיו, ואני מציין את זה בזהירות. אני לא רוצה להיכנס לשמות, אבל מונו פקידים בכירים מאוד בחברות ממשלתיות, ואני מכיר מקרה מפורש אחד לפחות, שהיתה כנגדו חקירה ולאחר מכן הוגש נגדו כתב אישום חמור מאוד בתחומים של תרמיות.

<היו"ר דוד רותם:>
כמה מקרים כאלה היו?

<גונן גומלסקי:>
אני מכיר לפחות אחד.

<היו"ר דוד רותם:>
וכמה עובדים יש בחברות הממשלתיות?

<גונן גומלסקי:>
לא עובדים, אני מדבר על פקידים בכירים.

<היו"ר דוד רותם:>
כמה פקידים בכירים יש?

<גונן גומלסקי:>
אני מניח שיש עשרות.

<היו"ר דוד רותם:>
עשרות, ויש מקרה אחד. בשביל זה נצטרך לתת מידע על כולם?

<גונן גומלסקי:>
אבל זה מקרה מאוד-מאוד קשה. ואני רוצה גם להדגיש – בעניין הזה אנחנו גם פועלים בהתאמה לדוחות מבקר המדינה שהיו, שהנחו את הרשות להוציא חוזר לחברות הממשלתיות לקבל מידע במהלך תהליכי איתור של סמנכ"לים אודות הרישומים הפליליים שלהם. ואנחנו אמרנו וגם פנינו בעניין הזה למשרד המשפטים, ביקשנו וכולנו חששנו שאין לנו סמכות בעניין הזה, ולכן אנחנו מציעים את התיקון הזה בתוספת, לאחר שזה הגיע לייעוץ המשפטי לממשלה.

<היו"ר דוד רותם:>
טוב.

<גבריאלה פיסמן:>
אדוני היושב-ראש, בכל זאת, שוב, יש פה צמצום ביחס לעובדי מדינה. זה בכל זאת לא כל עובד כפי שזה קיים בנציבות שירות המדינה. זה איזשהו איזון שחשבנו שנכון לעשות אותו מול עובדי מדינה. אבל עדיין יש הרבה מאוד מקומות שהם מקומות להשוואה בין המעמד של העובדים האלה ביחס לעובדי מדינה, ונכון לקבל אותו היקף מידע שקיים גם ביחס לעובד מדינה.

<ישי שרון:>
אפשר להעיר?

<היו"ר דוד רותם:>
כן.

<ישי שרון:>
דווקא לגבי עובדי מדינה, אחת הביקורות של ועדת קנאי היתה שנמסר יותר מדי מידע היום לנציבות שירות המדינה, וכאן מבוקש להוסיף פרט חדש. ואם גבי דיברה קודם על איזשהו דיסוננס שעלול להיווצר כתוצאה מהפערים בין התקנות האלה לתקנות של כללי מסירת מידע, אני חושב שהוספה של פרט חדש כאן, מבלי לתקן את התקנות השניות, גם יוצרת דיסוננס. 
ולכן אני חושב שמה שצריך לעשות פה הוא ללכת בגישה מצומצמת יותר, הן לגבי זהות המועסק – אומנם יש כאן סוג של איזון, אבל כרגע זה כן חל על כל עובד, לא רק על פקידים בכירים, ואני מבין שמה שמטריד במיוחד הוא פקיד בכיר ולא כל פקיד זוטר שעובד בחברות הממשלתיות.

ובי"ת, נשאלת השאלה אם לא צריך להכניס גם כאן את הסייג שהכנסנו בפרט (ה) ובפרט (ו1). אני לא רואה הבדל בין מהות הגופים הללו.
<גבריאלה פיסמן:>
אדוני, גם לגבי פרט (ו), היום בתקנות המרשם הפלילי (כללי מסירת מידע בידי משטרת ישראל), קיימת מגבלה של שנתיים וחצי לעניין מסירת מידע על תיק שלא הוגש בו כתב אישום.

<ישי שרון:>
המגבלה לא תחול על זאת.

<גבריאלה פיסמן:>
לא, אני חושבת שבהחלט ראוי לעשות תיקון מקביל גם לעניין הזה.

<ישי שרון:>
כל עוד לא נעשה תיקון, אני חושב שאנחנו צריכים לקחת את זה פה בחשבון כשאנחנו קובעים את ההיקף של מסירת המידע.

<גבריאלה פיסמן:>
אדוני יודע שלקח הרבה זמן עד שניתן היה ליישם את התקנות, ולכן התחילו ליישם אותן רק - - -

<היו"ר דוד רותם:>
למה לקח הרבה זמן?

<גבריאלה פיסמן:>
אדוני מכיר את הסיבות היטב.

<היו"ר דוד רותם:>
לא, אולי את תסבירי.

<גבריאלה פיסמן:>
אני לא מצדיקה את זה.

<היו"ר דוד רותם:>
זה לקח הרבה זמן משום שהמשטרה לא היתה מסוגלת לחלק בין כתבי אישום לבין מב"דים, ממתין לבירור דין.

<גבריאלה פיסמן:>
זה נכון. המערכת המחשובית של המשטרה לא היתה ערוכה.

<היו"ר דוד רותם:>
והמערכת של הפרקליטות עד היום לא ערוכה לזה.

<גבריאלה פיסמן:>
גם זה נכון.

<מאיר ברקוביץ:>
היא תהיה ערוכה עד סוף השנה.

<היו"ר דוד רותם:>
של מי?

<מאיר ברקוביץ:>
גם של הפרקליטות.

<גבריאלה פיסמן:>
אני מסכימה עם מגבלת הזמן שציינה הסנגוריה. אני חושבת שהיא בהחלט ראויה.

לעניין בעלי התפקידים, לא הבנתי מהי ההצעה הקונקרטית.

<ישי שרון:>
כל עוד אנחנו לא מתקנים את התקנות של כללי מסירת מידע, ויכול להיות שזה מהלך שצריך להתחיל כבר עכשיו, אבל בהנחה שזה לא יקרה בקרוב, אני חושב שאנחנו צריכים לנקוט בגישה מצמצמת הן לעניין היקף המב"דים שאנחנו מעוניינים למסור, והן לעניין היקף העובדים שמועסקים בחברות הממשלתיות. 

אם הביקורת בוועדת קנאי היתה שאנחנו מוסרים יותר מדי מידע על עובדי מדינה בנציבות שירות המדינה, אותה ביקורת בוודאי חלה על עובדים שעובדים בחברות הממשלתיות. מה גם שאני מבין שמה שבאמת מטריד כאן את נציג החברות הממשלתיות הוא עניין הפקידים הבכירים ולא הפקידים הזוטרים, ואפילו עובדים שהם לא חלק מהמערך המקצועי של החברות הממשלתיות.

<גונן גומלסקי:>
כן, אבל יש פה ביקורת של מנהל הרשות בכל זאת.

<ישי שרון:>
בסדר גמור, השאלה היא אם הביקורת מספקת.

<גבריאלה פיסמן:>
אדוני היושב-ראש, נבקש לאפשר לנו לבחון את הצמצום שהתבקש על-ידי הסנגוריה מול רשות החברות הממשלתיות. 

<היו"ר דוד רותם:>
טוב. מתי תבדקו?

<גבריאלה פיסמן:>
מיד לאחר הדיון.

<היו"ר דוד רותם:>
מיד לאחר הדיון? בסופו של דבר אתם אומרים לי, אנחנו לא גומרים היום את התקנות.

<גונן גומלסקי:>
תוך כדי הדיון.

<גבריאלה פיסמן:>
תוך כדי הדיון.

<היו"ר דוד רותם:>
טוב, הלאה.

<אלעזר שטרן:>
הנקודה הבאה שישנה היא בפרט (ח), ופה יש שני עניינים. העניין הראשון הוא תוספת קטנה שהתבקשה על-ידי משרד המשפטים, שאולי גבי תסביר עוד רגע. ושוב, גם העניין העקרוני של הסייג שהיושב-ראש ביקש.

גבי, אולי תסבירי את התיקון הנוסף לגבי פרט (ח)?

<גבריאלה פיסמן:>
כפי שציינתי בפנייה שלי, בחוק להסדרת הביטחון יש שלושה גורמים שהם גופים מנחים. קיים שב"כ, משטרת ישראל, והמלמ"ב שמנחה ביחס לגופים ספציפיים שמנויים בפרט (2) ו-(3) לתוספת הראשונה. 
התוספת התבקשה מכיוון מלמ"ב על-מנת לאפשר להם לקבל את המידע גם לצרכי הנחיה לעניין ביצוע פעולות אבטחה, שזהו תפקידם על-פי החוק להסדרת הביטחון, ונציג המלמ"ב יוכל לפרט בעניין הזה.

<היו"ר דוד רותם:>
בסדר גמור.

<אלעזר שטרן:>
אני רק מזכיר שגם פה יש את הסייג העקרוני שהיושב-ראש ביקש.

<היו"ר דוד רותם:>
כן, כתב אישום.

<אלעזר שטרן:>
למעשה, בהמשך אין לנו הרבה עניינים חוץ מאיזשהו תיקון ניסוחי קטן בפרט (לב) שהמפקח על הבנקים ביקש, להוסיף עוד שני סעיפים שאחד הוא עניין של הבהרה, להוסיף את סעיף 4, ולא רק סעיף 6, כי סעיף 4 הוא זה שקובע את הסמכות של הנגיד לתת את הרישיון. וסעיף 36יא – הדברים לא כתובים כרגע בנוסח שמונח לפניכם, שזה בעקבות תיקון שנעשה ושמסמיך את הנגיד לתת גם רישיון סליקה.
זו נקודה אחת, אם יש עליה הערות.

הנקודה הבאה נמצאת בפרט (לט) - - -

<גבריאלה פיסמן:>
סליחה, אלעזר, עוד הערה אחת. ביקשנו למחוק את פקיד רישוי כלי עירייה גם מהתוספת הראשונה וגם מהתוספת השלישית.

<אלעזר שטרן:>
אה, גם מהתוספת הראשונה?

טוב, אז אנחנו מוחקים את פרט (כז1).

<היו"ר דוד רותם:>
טוב. כל מה שתגידו שאתם רוצים למחוק – מקובל. אני כבר מודיע לכם.

<מאיר ברקוביץ:>
רק הערה אחת על זה. אם הדיון ייגמר היום, אז לא זה מה שהיה צריך למנוע את זה. אבל אם הדיון לא ייגמר היום מאיזושהי סיבה, אז בנושא המחיקה של כלי עירייה, אנחנו חושבים שיש פה אי הבנה ואנחנו רוצים לעשות - - -

<היו"ר דוד רותם:>
מי חושב שיש פה אי הבנה?

<מאיר ברקוביץ:>
אני.

<אלעזר שטרן:>
זו היתה הבקשה של משרד המשפטים.

<היו"ר דוד רותם:>
אתה?

<מאיר ברקוביץ:>
כן.

<היו"ר דוד רותם:>
יש פה רק ממשלה אחת, אם אתה לא יודע.

<מאיר ברקוביץ:>
אז אמרתי, אם זה ייגמר היום, זה ייגמר ככה. אבל אם לא, יש דיונים סביב החוק הזה.

<אלעזר שטרן:>
זו היתה בקשה של משרד המשפטים.

<היו"ר דוד רותם:>
אני מצטער, אני לא מקבל את הממשלה בשני קולות. אני בקושי מסתדר אתה כשהיא מדברת בקול אחד.

<מאיר ברקוביץ:>
אם זה לא נגמר היום, אז בדיון הבא אפשר לתקן את העמדה.

<היו"ר דוד רותם:>
אתם תלכו למשרד המשפטים, ואם הם יבקשו אז אני אשקול את זה.

<גבריאלה פיסמן:>
משרד המשפטים העלה את הנושא לאור בקשה של המשרד לביטחון פנים.

<היו"ר דוד רותם:>
בסדר, אבל ברקו חושב יותר טוב, ומותר לו. אין לי טענות אליך, רק תדבר עם משרד המשפטים, לא אתי.

<מאיר ברקוביץ:>
בסדר. אז אני רק רושם את זה כהערה, שאם ימשיך הדיון, אנחנו נרצה לברר את זה שוב.

<אלעזר שטרן:>
פרט (לט) – גם פה לגבי העניין של משרד החינוך, אני מזכיר את ההגבלה שהיושב-ראש ביקש להוסיף.

הנושא שאנחנו מגיעים אליו עכשיו, שהוועדה לא החליטה לגביו, לא ברמה העקרונית ולא ברמה של הניסוח, הוא פרט (מא) – לשכת עורכי-הדין. היו הרבה דיונים בוועדה סביב העניין הזה ולא התקבלה איזושהי החלטה. זה הנוסח האחרון שדובר עליו, אבל לא היתה החלטה ברורה של הוועדה לגביו.

<גבריאלה פיסמן:>
אדוני היושב-ראש, לעניין פרט (מא), אדוני בוודאי מכיר את פסק הדין בעניין קוסטין ונסאסרה, שבית-המשפט העליון ביקש לאפשר שקילת מידע פלילי בהיקף רחב יותר ממה שנתון היום בפני לשכת עורכי-הדין.

גם הנושא של לשכת עורכי-הדין עלה לדיון בוועדת קנאי שלא נכנסה לגופן של התקנות, אבל כן היתה עמדה עקרונית שאמרה שישנם מספר תפקידי אמון מסוימים שלגביהם ראוי שאותם תפקידים ייכללו בתוספת הראשונה ויקבלו מידע בהיקף רחב יותר כפי שקיים בתוספת הראשונה. ונראה לי שלשכת עורכי-הדין בהחלט יכולה להימנות על אחד מהגופים האלה.
<היו"ר דוד רותם:>
למה? תסבירו לי הגיונית, עזבו אותי מפסקי דין ודברים כאלה. בהיגיון תסבירי לי למה צריך לתת להם, ועוד למי לתת.

<גבריאלה פיסמן:>
השאלה אם אנחנו רואים בעורך-דין מקצוע שהוא כמו כל מקצוע או שאנחנו חושבים שלאור העיסוק המתמיד בחוק, אותו אדם צריך להיות עם סטנדרטים קצת יותר גבוהים מאשר של כל בעל רישיון אחר שמתקבל לגביו מידע מהמרשם הפלילי.

אנחנו סברנו שלעניין תיקים סגורים, בוודאי שאין מקום שלשכת עורכי-הדין תקבל מידע על תיקים סגורים. בעניין הזה לא היתה מחלוקת.

לגבי הכללה בתוספת הראשונה, אנחנו עדיין חושבים שיש מקום להבחין בין המקצוע הספציפי הזה למקצועות אחרים. לשכת עורכי-הדין תוכל להתייחס.

<היו"ר דוד רותם:>
את גם קוראת את מה שכתוב ב-(מא) – מי יכול לקבל ולמי להעביר את זה, וכמה אנשים עוד יידעו על הסיפור הזה?

<גבריאלה פיסמן:>
יש קושי עם הסעיפים הקיימים בחוק לשכת עורכי-הדין.
<היו"ר דוד רותם:>
ומה הפתרון? פשוט לבטל את חוק לשכת עורכי-הדין. תאמיני לי, זה יפתור הרבה בעיות.

<גבריאלה פיסמן:>
זה הפתרון שאנחנו מצאנו על-מנת לאפשר למידע הרלוונטי להגיע, גם לגבי מתמחים וגם לגבי מועמדים לחברות בלשכה.

<אורן פרסקי:>
הנוסח שיש בפני – אני לא בטוח שהוא הנוסח הסופי: "ראש לשכת עורכי-הדין ובעל תפקיד בלשכה שהוא הסמיך לכך".

<אלעזר שטרן:>
לא. זה היה הנוסח המקורי שנשלח על-ידי משרד המשפטים. 
הנוסח שמונח פה עכשיו ושהעלינו אתמול לאתר הוא הנוסח האחרון שהתגבש פה בדיונים האחרונים. דובר על נשיאות ועדת ההתמחות הארצית שתהא רשאית להעביר את תוכן המידע, במידת הצורך, לוועד המרכזי לצורך קבלת החלטה, וכולי.

<אורן פרסקי:>
זה עוקב אחרי הפעולות כפי שהן נעשות היום על-פי החוק? על-פי החוק, הוועדה המקצועית היא ועדת ההתמחות? אנחנו מצמצמים פה לנשיאות, שזה רק שלושה או ארבעה אנשים - - -
<היו"ר דוד רותם:>
אני לא מוכן שהיא תהיה רשאית להעביר את תוכן המידע לוועד המרכזי. אין לי בעיה שנשיאות ועדת ההתמחות תקבל את המידע לגבי תיקים שהוגש בהם כתב אישום, תקבל החלטה ותעביר את ההחלטה לוועד המרכזי. את תוכן המידע – לא.
<אורן פרסקי:>
את ההחלטה אנחנו יכולים להעביר - - -
<היו"ר דוד רותם:>
את ההחלטה שאתם מחליטים לקבל או לא לקבל בן-אדם.

כן, בבקשה.

<זהבה לייב:>
לגבי הגופים הזכאים לפי חוק לשכת עורכי-הדין, כדאי לדייק. מעיון בחוק לשכת עורכי-הדין עולה שהוועד המרכזי זכאי לקבל מידע לצורך מתן החלטה לרישום כחבר בלשכה וחידושו, בית-דין משמעתי וועדת האתיקה לצורך ביטול רישום החברות, ונקיטה בהליכים משמעתיים שבאים עקב עבירה פלילית.

אם אנחנו רוצים להיות לגורמים הזכאים ולצרכים שכתובים בחוק לשכת עורכי-הדין, אז הניסוח הקיים חייב להשתנות. ולהוסיף את הצורך החדש, של רישום כמתמחה, שכרגע לא מעוגן בלשכת עורכי-הדין.

<היו"ר דוד רותם:>
למה צריך בכלל לתת לוועד המרכזי וללשכה משהו? כשאדם רוצה להתקבל כחבר, שיגיש תצהיר עם כל מה שיש בו ואין בו. אתם לא צריכים לקבל את המידע. הוא יצהיר לכם מה יש לו ומה אין לו.

<אורן פרסקי:>
קודם כל, מאז ומתמיד יש תצהיר, ולא תמיד התצהירים האלה כוללים את כל מה שקיים.

<היו"ר דוד רותם:>
לא הבנתי. גבי, את שומעת מה שאומרים לי פה?

<גבריאלה פיסמן:>
סליחה, לא.

<היו"ר דוד רותם:>
את דיברת על מקצוע עריכת-הדין. עורכי-דין מועמדים מגישים תצהירי - - -

<אורן פרסקי:>
הם עוד לא עורכי-דין, אדוני. הם פונים, הם מועמדים. אז לפחות בזה אי אפשר להאשים את המקצוע כי הם עוד לא במקצוע.

<היו"ר דוד רותם:>
ומה קורה שנה אחר-כך?

<אורן פרסקי:>
אם אין לנו גישה למידע, אז אולי הם יהיו במקצוע ואז הסיכון הוא של הציבור. בסך-הכול, אדוני, הצורך פה הוא להגן על הציבור. המקצוע של עריכת-דין היום הוא מקצוע שמאוד קל להתקרב אליו. יש מכללות רבות מאוד, אפשר להתקבל אליהן.

<קריאה:>
זו הוצאת דיבה.

<אורן פרסקי:>
אנחנו רואים תיקים, ועוד תיקים, ועוד תיקים של אנשים עם עבירות מרמה, עם עבירות גניבה על-ידי עובד, על שוד מזוין, שמגיעים לסף הלשכה, והחוק מטיל עלינו לבוא ולהגן על הציבור. יש אנשים שלא צריכים, לפחות בתקופות הסמוכות יותר, לא צריכים להיכנס. 
בית-המשפט העליון בתשעה שופטים קבע שזה חיוני שבמקצוע עריכת-דין יהיו רק אנשים שהם ראויים לאמון הציבור, וביקש מהמחוקק לתקן בדיוק בנקודה הזאת שאנחנו פה היום. מאז שאותם תשעה שופטים כתבו, עבר עשור. אז אנחנו ממתינים לזה ואנחנו זקוקים לזה.

מישהו שהורשע בשוד מזוין כבר התקבל ללשכה, כתוצאה מהפסיקה היום שאנחנו חייבים - - -

<היו"ר דוד רותם:>
מה עם מחבלים? גם התקבלו ללשכה?

<אורן פרסקי:>
בתקופה שלי עוד לא התקבלו.

<היו"ר דוד רותם:>
לא, לא בתקופה שלך.

<אורן פרסקי:>
אני לא יודע מה בדיוק היה. יש איזה פסק דין אחד, של מישהו שהיה בעבר שלו.

אנחנו צריכים את הכלים כדי שזה לא יקרה.

<היו"ר דוד רותם:>
מה זה "את הכלים"? אתם ידעתם שהאיש הוא מחבל, שהוא ישב X שנים בכלא על פעולות חבלה, וקיבלתם אותו.

<אורן פרסקי:>
בלית ברירה כי עוד לא היה התיקון הזה, אדוני.

<קריאה:>
העבירה התיישנה.

<היו"ר דוד רותם:>
מה זה "בלית ברירה"? אתם ידעתם שהאיש עבר עבירה ושיש לו פסק דין - - -

<אורן פרסקי:>
<
פסקי הדין קובעים שעבירה שהתיישנה, אנחנו חייבים להתעלם ממנה. ברגע שאנחנו נהיה בתוספת הזאת, לא נהיה חייבים להתעלם. מי שהיה מנהל בנק והורשע בגניבה מלקוחות, נוכל להגיד לו לא, למרות שעברו שבע שנים מהמועד. >
<
אנחנו סבורים שהוא לא ראוי ושאנחנו צריכים להגן על הציבור. אנחנו זקוקים לכלים. אנחנו מחכים עשר שנים לקבל את הכלי הזה כדי שנוכל לעשות את הדבר הנכון מבחינה ציבורית. זה הצורך שלנו.>
לגבי אנשים שזכאים, אנחנו מוכנים לבוא לקראת הוועדה כדי לצמצם אותם ככל האפשר.

<היו"ר דוד רותם:>
אני מודה לכם.

<אורן פרסקי:>
אנחנו רק אומרים שבעל סמכות ההכרעה היום זה הוועד המרכזי. אז אם נמנע את המידע מהוועד המרכזי תהיה בעיה איך הוועד המרכזי ישקול את שיקול הדעת שלו בעקבות ההמלצות של ועדת ההתמחות, שאנחנו עושים את העבודה המקצועית. זה המנגנון שיש לנו.

<היו"ר דוד רותם:>
אורן, אתה יודע, אתה מושך אותי בלשון ואני מתאפק. תאמין לי, אני יושב פה ומתאפק לא להגיב למה שאתה אומר.

<לינדה שפיר:>
אולי רק מילה להבהרה: בוועדות האתיקה באמת קל לנו יותר, כי היה תיקון חוק 32 שמאפשר את ההפרדה, וועד מרכזי לא צריך להידרש להחלטות בנושאי אתיקה - -
<אורן פרסקי:>
אין צורך להיכנס לנושא של ועדת האתיקה.

<לינדה שפיר:>
- - ולא כך בנויות ההחלטות וקבלת הסמכויות לגבי המתמחים.

<היו"ר דוד רותם:>
"קובל כמשמעותו בסעיף 63", מה זה? זה כל מי שהלשכה מינתה לייצג אותה בהליכים בפני בית-הדין המשמעתי. זה הקובל. 

וואי, וואי, וואי, איך שיחסלו חשבונות, איך יחסלו חשבונות.

<אורן פרסקי:>
החשיבות בלשכה היא בשני שלבים: בקבלה להתמחות ובקבלה ללשכה. אלה הצמתים החשובים.

<אלעזר שטרן:>
בנוסח שמונח כרגע בפני הוועדה שהתקבל בדיונים שהיו, דובר גם על בית-הדין המשמעתי המחוזי ובית-הדין המשמעתי הארצי.

<אורן פרסקי:>
בנוסח שיש לי, הנוסח האחרון שמקובל עלינו במאת האחוזים, הוא יותר מצומצם. הוא מאפשר רק לראש לשכת עורכי-הדין ובעל תפקיד בלשכה שהוא הסמיך לצורך קבלת ההחלטה בדבר חברות בלשכה ובדבר הרישום כמתמחה, לפי החוק. אלה שני הדברים שאנחנו מבקשים, זה בלבד.

<היו"ר דוד רותם:>
ראש לשכת עורכי-הדין או מי שהוא הסמיך?

<אורן פרסקי:>
מי שהוא הסמיך, ככה כתוב. אם אתם מעדיפים את נשיאות - - -

<אלעזר שטרן:>
זה הניסוח המקורי שנשלח על-ידי משרד המשפטים, אבל מאז הוועדה - - -

<אורן פרסקי:>
הוועדה לא הגיעה לשום הכרעה בעניין הזה.

<היו"ר דוד רותם:>
אני מוכן יותר להתייחס לנשיאות ועדת ההתמחות הארצית.

<אורן פרסקי:>
אין לנו בעיה.

<לינדה שפיר:>
אין לנו שום בעיה עם גוף בלשכה - - -

<היו"ר דוד רותם:>
יפה. אבל יש לי בעיה עם העברת תוכן המידע לוועד המרכזי. כמה חברים יש בוועד המרכזי?

<לינדה שפיר:>
17.

<היו"ר דוד רותם:>
17, והם פוליטיקאים. ומכיוון שאני מכיר את הפוליטיקה, למה שאני אתן להם את זה? ואני יודע איך הם רבים אחד עם השני, ואחר-כך כל המידע הזה איכשהו יגיע.
<אורן פרסקי:>
גם אני נושך לעצמי בלשון כדי לא להשיב. אני מסכים עם מה שאדוני אומר.

<היו"ר דוד רותם:>
אני יודע. אז תנשוך לעצמך בלשון, אתה חבר שם.

<אורן פרסקי:>
לא, עכשיו, בקדנציה הזאת לא. אבל יש טעם בדברי אדוני. יש אולי אפשרות שההחלטות והנימוקים של ועדת ההתמחות תימסרנה בלי פרטי המידע.
<היו"ר דוד רותם:>
נכון.

<אורן פרסקי:>
 לא נמסור את פרטי המידע, וככה אנחנו נתגבר על הבעיה הזאת.

<לינדה שפיר:>
זאת החלטה מנומקת כדי שלא נעמוד אחרי כן מול ביקורת שיפוטית.

<אורן פרסקי:>
נכון. עשינו את זה בעבר - - -

<היו"ר דוד רותם:>
אבל יש לי בעיה כי אומרת לי זהבה שבחוק כתוב שזה הוועד המרכזי, ולא כתוב שזה - - -

<זהבה לייב:>
כתוב: לשכת עורכי-הדין. הגוף של הלשכה לפי הגדרת החוק זה הוועד המרכזי, לא ועדת ההתמחות. היא לא מנויה שם בכלל כמוסד לשכה. ולכן, כיום, מי שמקבל לצורך רישום כחבר זה לשכת עורכי-הדין באמצעות המוסד המוכר שלה, שזה הוועד המרכזי.

<אורן פרסקי:>
פרקטית זה לא נכון. המידע לא מגיע לוועד.

<זהבה לייב:>
אבל אנחנו עשינו עבודה על זה. זה לעניין הרישום כחבר והחידוש. 

לעניין ביטול החברות בלשכה ונקיטה בהליכים משמעתיים שבאים עקב עבירה פלילית, החוק קובע שהגורם הזכאי זה בית-הדין המשמעתי וועדת האתיקה. אני לא רואה פה את ועדת האתיקה.

<אורן פרסקי:>
התוספת הזאת נוגעת לעבירות שהתיישנו. עבירות שהתיישנו עולות כשאנשים מנסים להיכנס, ולא כשמנסים להוציא אותם. כשמנסים להוציא אותם זה תיקים חדשים וזה לא נוגע לעבירות שהתיישנו. עם כל הכבוד. 

מה שנוגע לנו ומה שמעניין אותנו, זה אנשים שמתדפקים על דלתותינו ויש להם מזוודה קטנה אתם. אנחנו צריכים לדעת מה בדיוק במזוודה גם אם זה היה לפני - - -

<זהבה לייב:>
אז למה הכנסת את בית-הדין בתיקון?
<אורן פרסקי:>
לא אנחנו הכנסנו, לא אנחנו הכנסנו.

<זהבה לייב:>
אז צריך להוריד את זה?

<אורן פרסקי:>
לא צריך את זה. צריך רק מה שיש בנוסח שהופץ כאן על-ידי - - -

<גבריאלה פיסמן:>
אדוני, המשמעות היא שגם בהליכים משמעתיים שמתקיימים עקב עבירה פלילית, לא יהיה בפני בית-הדין המידע הפלילי.

<אורן פרסקי:>
והמידע הפלילי הוא חדש או שהוא התיישן?

<גבריאלה פיסמן:>
אם אנחנו מדברים על הליך משמעתי שמתקיים עקב עבירה פלילית - - -

<אורן פרסקי:>
שהתיישנה? עבירה שהתיישנה?

<גבריאלה פיסמן:>
לא. הליך משמעתי באופן כללי.

<היו"ר דוד רותם:>
אבל זה לא עובד ככה. גבי, זה לא עובד כך.

אם הוגש נגד עורך-דין כתב אישום, אז לוקחים את כתב האישום, מגישים בקשה להשעיה אוטומטית וזה לא צריך את המידע.

<קריאה:>
לא צריך את התוספת הזאת.

<גבריאלה פיסמן:>
אוקיי, אם הלשכה אומרת שהיא לא זקוקה למידע, אני בוודאי לא אתעקש.

<אלעזר שטרן:>
בכל מקרה, חשוב להדגיש שהתוספת שכן הוספנו, שיודגש שקבלת ההחלטה היא לפי סעיפים מסוימים שמנינו אותם – 27, 44, 47, 51,ו-52 – שהם הסעיפים שמתעסקים גם בקבלה וגם בסמכות של הלשכה לסרב לקבל מתמחה.
<אורן פרסקי:>
נכון.

<זהבה לייב:>
צריך להוריד את הסעיפים שנוגעים לביטול, אם כך. כי יש שם תערובת, יש שם מישמש של הכול.
<אלעזר שטרן:>
לא. יש את סעיף 27, שזה סירוב הלשכה לרשום מתמחה. יש את סעיף 44, שזה סירוב הלשכה לקבל חבר.

<גבריאלה פיסמן:>
סעיף 47 זה ביטול חברות.

<אלעזר שטרן:>
אז אפשר להוריד את זה. אפשר להוריד את 47.

<אורן פרסקי:>
לדעתי, - - - זה פחות רלוונטי. אין שם עניין של עבירות שהתיישנו.

<היו"ר דוד רותם:>
לא. אין שם בכלל עניין שאתם צריכים את זה. אתם מביאים את כתב האישום - - -

<אלעזר שטרן:>
ו-51 ו-52, שזה חידוש.

<זהבה לייב:>
חידוש זה בסדר.

<גבריאלה פיסמן:>
חידוש, כן.

<אלעזר שטרן:>
אז את 47 אנחנו נוריד.

<גבריאלה פיסמן:>
אז 47 יורד וגם הסיפא לעניין הליכים משמעתיים.

<אלעזר שטרן:>
וגם הסיפא יורד.

<זהבה לייב:>
אז גם בית-הדין המשמעתי צריך לרדת.

<אלעזר שטרן:>
נכון, נכון, זה סיפא.

<היו"ר דוד רותם:>
אני מוכן לאשר רק כך: נשיאות ועדת ההתמחות הארצי בלשכת עורכי-הדין, לצורך קבלת ההחלטה בדבר רישום מתמחה או בדבר חברות, לפי סעיפים 27, 44, 51, 52. 

<אלעזר שטרן:>
כשבסיפא יש את מה שאדוני ביקש לגבי ההבחנה בין תיקים - - -

<היו"ר דוד רותם:>
כן, כן, תיקים שהוגש בהם כתב אישום. וכל היתר נמחק.

<אורן פרסקי:>
לא, לא, זה לא רלוונטי - - -

<היו"ר דוד רותם:>
לא רלוונטי – זה מה שיהיה.

תודה רבה, הלאה.

<גבריאלה פיסמן:>
אדוני היושב-ראש, יש עדכון מרשות החברות הממשלתיות שמוכנה גם לצמצם את היקף המידע שמתקבל על-ידה. 

<אלעזר שטרן:>
הסנגוריה דיברה על שני צמצומים. אחד, היקף המידע, והשני, זה היקף האנשים.
<גבריאלה פיסמן:>
כידוע, עמדתי היא שעניין היקף המידע לא צריך להיכלל בתקנות האלה, אבל זה - - -

<היו"ר דוד רותם:>
אני אגיד לך את האמת, יש לי בעיה עם זה שאנחנו מתחילים להשתמש בתקנות ובמרשם הפלילי לצורך קבלה לעבודה, ופיטורין מהעבודה וכל הדברים האלה, כי אני כבר רואה את התור של אלה שיעמדו כאן לבקש הרחבה גם לגביהם.

<גבריאלה פיסמן:>
לא. אדוני היושב-ראש, יש היום שורה ארוכה מאוד של גופים, מעל 150 גופים, שמקבלים היום מידע מהמרשם הפלילי לצורך בחינת העסקה. המידע נמסר באופן רגיל, מכוח סעיף 6, בהיקף מצומצם של עד תום תקופת ההתיישנות.
<היו"ר דוד רותם:>
צריך גם את זה לבטל. מה זה, 150?

<ישי שרון:>
יש לי שאלה לגבי זה, אם את כבר מעלה את סעיף 6. היום, סעיף 6, מועברים גם מב"דים ובהיקף מלא של מב"דים.
<גבריאלה פיסמן:>
אנחנו מתכוונים להגביל את זה. אנחנו בהחלט מתכוונים להגביל את זה.

<ישי שרון:>
כי גם פה נוצר איזשהו דיסוננס, כי דווקא לגופים שנמצאים בתוספת הראשונה, אנחנו מצמצמים את היקף השימוש של המב"דים, ומאות הגופים שמקבלים דרך סעיף 6, בעצם מקבלים הכול.

<גבריאלה פיסמן:>
זו הערה נכונה, ואנחנו כבר גיבשנו טיוטה של תקנות שבקרוב תגיע לוועדה, שגם מגבילה את היקף המידע שנמסר לגופים מכוח סעיף 6.

<אלעזר שטרן:>
אז הבקשה של הסנגוריה לצמצם את זה רק לפקידים בכירים, זו ההסכמה שלכם?

<גבריאלה פיסמן:>
כן, אנחנו נוכל להעביר לך את הנוסח או כבר להקריא את הנוסח בפני הוועדה.

<אלעזר שטרן:>
את אומרת שבעצם נעשים פה שני מהלכים – אחד, שהיושב-ראש ביקש לגבי המב"דים, והשני, שאתם הסכמתם שזה יהיה לגבי פקידים בכירים. זו המשמעות.

<גבריאלה פיסמן:>
טוב, תקריא את הנוסח לגבי צמצום בעלי התפקידים.

<גונן גומלסקי:>
הנוסח בסעיף (ו2): 

"מנהל רשות החברות הממשלתיות וכן מנהל כללי של חברה ממשלתית או מי שהוסמך בידי אחד מהם לכך" - - -

<היו"ר דוד רותם:>
תורידו את "או מי שהוסמך". אני לא רוצה לתת את המידע למי שהוסמך. הם יכולים להסמיך גם את הפקידה שלהם. לא רוצה.

<גונן גומלסקי:>
אם אפשר בכל זאת להשאיר את האפשרות הזו ביחס למנהל הרשות. כי מנהל הרשות באופן אישי לא בודק את זה. יש רפרנט לחברה, יש סגן אחראי לחברה, יש לשכה משפטית לרשות החברות הממשלתיות.

אני מקבל את ההערה ביחס לחברה הממשלתית.

<היו"ר דוד רותם:>
אני מוכן לתת "או מי שהוא הסמיך", אם תכתוב: ובלבד והוא יסמיך יועצים משפטיים או את היועץ המשפטי לרשות, או משהו כזה. אני רוצה לצמצם את זה. אני לא רוצה שהמידע ירוץ.

כשאתה אומר לי: "או מי שהוא הסמיך לכך", הוא יכול להסמיך גם את הנהג שלו. לא אצלי.

<גונן גומלסקי:>
טוב, אז: "מנהל רשות החברות הממשלתיות וכן מנהל כללי של חברה ממשלתית – לגבי עובדי החברה או עובד חברה שאינו פקיד בכיר כמשמעותו בסעיף 32(א)(4) לחוק החברות הממשלתיות, התשל"ה-1975, והכל לעניין מינוי או ביטול מינוי, לעניין עבודה של עובדים כאמור." נקודה.

<היו"ר דוד רותם:>
טוב.

<גונן גומלסקי:>
זה התיקון ב-(ו1).

<אלעזר שטרן:>
ו-(ו3) נשאר כמו שהוא?

<גונן גומלסקי:>
סליחה, זה (ו2), התכוונתי.

<אלעזר שטרן:>
זה (ו2). (ו3) נשאר בעצם כמו שהוא?

<גבריאלה פיסמן:>
נשאר באותו נוסח.

<גונן גומלסקי:>
נשאר באותו נוסח.
<היו"ר דוד רותם:>
הלאה.

<ישי שרון:>
אנחנו מוסיפים פה את הסייג של המב"דים?

<היו"ר דוד רותם:>
בוודאי.

<אלעזר שטרן:>
הפרט הבא שטרם נדון בוועדה והתבקש על-ידי משרד המשפטים, זה מה שמופיע כרגע בנוסח בפרט (מג): "הוועדה למינוי קונסול כבוד במשרד החוץ". גם פה אולי משרד המשפטים יסביר את העניין.

<גבריאלה פיסמן:>
מדובר על צורך שמשרד החוץ העלה בפנינו לפני שנים. הדרך שחשבנו בשעתו להסדיר את זה היתה לקבוע איזשהו תיקון ספציפי בתוך החוק לעניין מינוי קונסול כבוד. לאור ההמלצות של ועדת קנאי הגענו למסקנה שהדרך היא לא לעגן את זה בגוף החוק, שבעצם חוק המרשם הפלילי, החוק עצמו קובע את העקרונות ולא את הגופים לגביהם יתמסר המידע. 

מאחר שאין חיקוק ספציפי לעניין קונסולי כבוד, אז הדרך לתקן את זה לכאורה היא רק באמצעות התקנות. אנחנו בחנו אם נכון להוסיף את הוועדה למינוי קונסולי כבוד, מבחינת היקף המידע שנמסר, בתוספת הראשונה, ולאור רגישותו של התפקיד וההשלכות שיכולות להיות, סברנו שנכון להוסיף אותו גם לתוספת הראשונה. נמצא פה נציג משרד החוץ שיוכל גם לפרט בעניין הזה.

<היו"ר דוד רותם:>
מי זה נציג משרד החוץ?
<יובל ווקס:>
שלום, אדוני. עורך-דין יובל ווקס, מהייעוץ המשפטי של משרד החוץ. 

כתבנו מסמך די מפורט בעניין הזה, אני לא יודע אם ראיתם או לא ראיתם אותו. אנחנו מבקשים שהוועדה לאישור מינוי של קונסולי כבוד - - -

<היו"ר דוד רותם:>
כמה חברים יש בוועדה?

<יובל ווקס:>
שבעה.

<היו"ר דוד רותם:>
ומי הם?

<יובל ווקס:>
ראש חטיבת הטקס, ראש חטיבת תיאום, ראש חטיבה קונסולרית, מנהלת המחלקה למשפט דיפלומטי ואזרחי, מנהל מכ"א חו"ל, מנהלת או מנהל המחלקה המדינית הרלוונטית.
<היו"ר דוד רותם:>
הבנתי, טוב.

<יובל ווקס:>
מבחינת הוועדה, החשיבות בבחינת המידע הזה היא משמעותית מאחר שלבן-אדם שימונה כקונסול כבוד יש פריבילגיות רבות - - -

<היו"ר דוד רותם:>
טוב, שכנעת אותי. זה משרד החוץ, אני תמיד משתכנע אצלם מהר.

<יובל ווקס:>
אוקיי, אז אם אין צורך לפרט, אנחנו שמחים.

<אלעזר שטרן:>
אנחנו עוברים לתיקון של התוספת השלישית. אני רק מציין שגם פה משרד המשפטים ביקש להוסיף את המלמ"ב והמוסד, ושבתחילת הדיון היושב-ראש אישר את זה.

<היו"ר דוד רותם:>
תמיד זה מאושר.

<אלעזר שטרן:>
שוב, משרד המשפטים ביקש להשמיט פה את פקיד הרישוי שבעבר הוועדה הסכימה עקרונית להכניס אותו. 
יש את שני הפרטים הבאים שהוועדה דנה בהם בדיונים קודמים והיתה נכונות עקרונית של הוועדה להכניס אותם; עם זאת, אני מציע לוועדה לשקול את העניין מחדש בגלל שיש פה איזושהי פריצה מסוימת של הקונספציה שיש היום לגבי התוספת השלישית – גם פרט (ט) לגבי מפקח עבודה אזורי לעניין חומרי נפץ, וגם העניין של נציב בתי-הסוהר, ששם זה ממש עניין של העסקה. אני מציע לוועדה לשקול את העניין מחדש לגבי התוספת השלישית.

<היו"ר דוד רותם:>
של מי?

<אלעזר שטרן:>
גם של המפקח לעניין חומרי נפץ, וגם של נציב בתי-הסוהר. 
שוב, אולי פחות בגלל הדוגמאות לגופן, כמו הפריצה שיש פה של הקונספציה של התוספת השלישית, שהיום עיקר הגורמים שקשורים להליך הפלילי באופן כזה או אחר – כאשר נציב בית-הסוהר, ומדובר על עניין העסקה – ופה יש פריצה מסוימת שעלולות להיות לה השלכות רוחב.

ובאופן דומה, שוב, ממשימות אחרות - - -
<היו"ר דוד רותם:>
גם הוועדה לבחירת שופטים לא צריכה לקבל.
<מאיר ברקוביץ:>
השב"ס צריך - - -

<אלעזר שטרן:>
זה גורם העסקה, עם כל הכבוד.

<מאיר ברקוביץ:>
כן, אבל זה גורם העסקה שנכנס למתקני שב"ס. זה מאוד משמעותי.

<גבריאלה פיסמן:>
אדוני היושב-ראש, עברתם לתוספת השלישית ויש עוד כמה הערות לגבי התוספת הראשונה.

<היו"ר דוד רותם:>
אה, יש עוד הערות לגבי התוספת הראשונה?

<גבריאלה פיסמן:>
כן.

<היו"ר דוד רותם:>
בבקשה.

<גבריאלה פיסמן:>
הראשונה זו הערה שלי בהמשך לתיקון שהוועד קיבלה לעניין פרט (ח), לעניין המלמ"ב. מה שנוצר זה שיש פגיעה בכל הגורמים שקיבלו עד היום מידע מכוח פרט (ח). הם קיבלו מידע גם ביחס למב"דים. עכשיו, התוספת הזו פוגעת בכל יתר הגופים, לא רק בתיקון הנוסף הזה שביקשנו לעניין פעולות אבטחה.

ולכן אני מבקשת שלעניין פרט (ח), התוספת שנוגעת למב"דים תורד.

<מאיר ברקוביץ:>
אז עדיף להוריד בכלל את - - -

<גבריאלה פיסמן:>
אז אני אבקש שהיא תוחרג רק לגבי התוספת שלנו, על-מנת לא לפגוע במצבם של מי שקיבלו עד היום מידע. זאת אומרת, שרק לעניין ביצוע פעולות אבטחה, כמפורט בחוק האמור, תחול המגבלה לעניין סעיף 11.

<אלעזר שטרן:>
לא. ההצעה להוסיף את הסייג של היושב-ראש היתה לפני התיקון הזה. היא היתה לגבי התיקון הראשוני, לא לגבי התיקון הנוסף של פעולות האבטחה.

הסייג הזה לא נוסף בעקבות התיקון הנוסף שביקשתם, הוא שריד של הדיונים הקודמים.

<גבריאלה פיסמן:>
הבנתי. 

טוב, אבל זה פשוט לא עולה בקנה אחד עם המדיניות של היושב-ראש שביקש לשנות את המצב רק לגבי הגופים החדשים שאנחנו מוסיפים.

<מאיר ברקוביץ:>
בכל התיקונים פה, הסייג שנוסף נוסף לגבי גורמים חדשים שנוספו. לא נעשתה עדיין החשיבה הרטרואקטיבית על כל אלה שקיימים. את זה צריך יהיה לעשות בהמשך, אני מניח.

<היו"ר דוד רותם:>
יש לי בשבילך הפתעה. תאמין לי שעשיתי חשיבה גדולה מאוד בעניין הזה.

<מאיר ברקוביץ:>
אבל פה זה הוחל רק על הסעיף הזה שמשפיע על המון גופים שמוגדרים כגופים שאחראים על ביטחון של דברים חשובים מאוד, ושקיבלו את המידע הזה עד היום. אנחנו עושים מין תיקון לאחור רק בגלל התוספת הזאת שנועדה להסדיר את המלמ"ב. 

אז עדיף שלא נסדיר את המלמ"ב, או שנסדיר את המלמ"ב ונחיל את הסייג הזה עליו. אבל לא נעשה עכשיו שינוי רטרואקטיבי בכל מה שהיה עד היום בלי שנתנו אפילו אפשרות לדברים - - -
<גבריאלה פיסמן:>
אדוני, גם בעניין הזה, התקנות הקיימות, תקנות המרשם הפלילי (כללי מסירת מידע בידי משטרת ישראל), שקובעות את מגבלות הזמן, קבעו שביחס לפרט (ח) לא תהיה שום מגבלה על מסירת מידע על תיקים תלויים ועומדים. 
ולכן פה, אנחנו, שוב, גם סותרים את העמדה לפי התקנות הקיימות וגם מרעים את מצבם, ביחס לקיים היום, של כל הגופים שכלולים בפרט (ח) שמקבלים את המידע הזה מטעמי ביטחון.

<היו"ר דוד רותם:>
ולמה הם צריכים לדעת רכילות?

<גבריאלה פיסמן:>
תוכל לשמוע את עמדת הגופים המנחים.

<היו"ר דוד רותם:>
מי זה, הגופים המנחים?

<גבריאלה פיסמן:>
המשטרה נמצאת פה, ומלמ"ב נמצא פה.

<גיא מתתיהו:>
מלמ"ב הוא למעשה גוף מטה מבצעי שמפקד על גופים המונחים על-ידו מכוח החוק להסדרת הביטחון בגופים ציבוריים.

אנחנו למעשה צריכים מלמ"ב מנחה בנושאים של פעולות אבטחה כהגדרתם בחוק להסדרת הביטחון בגופים ציבוריים, ויש פעולות מסוימות שלשמן נדרש הצורך בגישה למרשם הפלילי. אני לא אפרט אותן כאן. העברנו מכתב מסודר אליכם שמפרט את כל פעולות האבטחה הנדרשות.
מבחינתנו, אפשר לסייג את העניין רק לפרט (2) ו-(3), שזה הגופים שמונחים על-ידי מלמ"ב בתוספת הראשונה. לנו אין עניין שכל פעולות האבטחה יחולו על כל הגופים שמנויים בתוספת הראשונה והשנייה. מבחינתנו, מה שחשוב זה פרט 2 ופרט 3, שזה משרד הביטחון וכל התעשיות הביטחוניות - - -
<גבריאלה פיסמן:>
לעניין מידע על תיקים תלויים ועומדים – אם אתה יכול להסביר.

<היו"ר דוד רותם:>
למה אתם צריכים מידע על תיקים תלויים ועומדים שלא הוגש בהם כתב אישום?

<גיא מתתיהו:>
אני אפרט בפני אדוני אחר-כך?

<היו"ר דוד רותם:>
טוב, אין שום בעיה.

<זהבה לייב:>
צריך לשים לב שבפרט (ח) הגופים שנמנים הם גופים מאוד רגישים כמו הקמ"ג, קריה למחקר גרעיני, כמו בתי-זיקוק.

<גבריאלה פיסמן:>
מדובר על גופי תשתיות ועל גופים - - -

<היו"ר דוד רותם:>
גופים מאוד-מאוד חשובים. אם הוגשה נגדי תלונה והיא רצינית, אז אפשר לסמוך על המשטרה והפרקליטות שכתב האישום יוגש לאלתר. הם לא מושכים את זה הרבה זמן. 

<זהבה לייב:>
מטבע הדברים, יש חקירות שלוקחות זמן. חקירה בארגון לוקחת זמן. יש חקירות מסובכות. זה לא תמיד תלוי ברצון לקיים את החקירה בזריזות.

<מאיר ברקוביץ:>
אדוני, אני חושב שבניגוד להרבה מהמקומות פה, שמדובר במינוי של כל מיני בעלי תפקידים, פה אנחנו מדברים על הכנסה פיזית של אנשים. אנשים נכנסים לתוך מקומות שהם מקומות מסווגים ומוגנים.
<היו"ר דוד רותם:>
ועד היום קיבלו מידע?

<גבריאלה פיסמן:>
כן, כן, בוודאי.

<זהבה לייב:>
בוודאי.

<מאיר ברקוביץ:>
כן.

<היו"ר דוד רותם:>
את הכול קיבלו? גם על מה שלא היה כתב אישום?

ואיך קוראים לזה בקמ"ג, קריה למחקר גרעיני, שהתקבל שם לעבודה?

<קריאה:>
ואנונו.

<היו"ר דוד רותם:>
ואנונו, איך הוא התקבל לעבודה למרות שהיה את כל המידע?

אז זאת אומרת שאחת משתיים, או שאף אחד לא מתייחס למידע הזה ברצינות - - -

<זהבה לייב:>
הוא רק אחד.

<היו"ר דוד רותם:>
אה, הוא רק אחד.

אני לא יודע אם הוא רק אחד. הוא רק אחד שנתפס.

<אלעזר שטרן:>
חשוב להדגיש גם נקודה שעלתה בדיונים הקודמים, שבנוסף לגופים החשובים שאתם הזכרתם, חלק מהגופים שמנויים בתוספת הראשונה והשנייה זה גם חברות ספנות, חברות תעופה, רשות השידור, חברת פרטנר תקשורת, בזק בינלאומי.

<היו"ר דוד רותם:>
רשות השידור, זה מאוד חשוב שלא יהיו שם כאלה.

<גבריאלה פיסמן:>
כל חברות התקשורת והטלפוניה, ההתייחסות אליהן היא כגוף אחד, שמדובר בגוף תשתיות שהפגיעה הביטחונית - - -

<אלעזר שטרן:>
בסדר גמור, אני רק ציינתי שזה לא רק הקמ"ג. זה גם גופים נוספים.

<היו"ר דוד רותם:>
אני רק הייתי רוצה לדעת כמה עובדים ברשות השידור נפסלו משום שהיה נגדם תיק תלוי ועומד, בלי כתב אישום.

<גבריאלה פיסמן:>
רשות השידור זה גוף קצת חריג במניין הגופים.

<מאיר ברקוביץ:>
לא מדובר פה על עובדי רשות השידור.

<גבריאלה פיסמן:>
גם עובדים.

אבל מדובר על גישה לערוץ הטלוויזיה הממלכתי, במובן הזה, וההפניה נכתבה לפני שנים, ולכן ביקשנו להפנות לחוק להסדרת הביטחון ששם הראייה היא גם ראייה עדכנית וגם מדובר בתוספות שמתעדכנות באופן תכוף ומשקפות את הראייה הביטחונית גם של משטרה, גם של שב"כ, וגם של מלמ"ב, כגופים מנחים.

<מאיר ברקוביץ:>
הבעיה המרכזית היא שזה שינוי של מי שקיבל. זה בניגוד לכל הדברים האחרים בחוק פה, שהם כולם חדשים ועליהם מחילים סייג. עכשיו לשנות את מי שעד היום פעל בצורה הזאת, קיבל את המידע הזה, זה שינוי שהוא הרבה יותר דרמטי. 
אני לא חושב שאפשר לעשות אותו ככה, בגלל התוספת של המלמ"ב. בעצם, אם לא היינו מוסיפים את התיקון הזה עבור המלמ"ב, אז זה לא היה עולה על הפרק.

<היו"ר דוד רותם:>
קודם כל, תוריד לי את המנהל הכללי. אני רוצה שזה יהיה רק הממונה על הביטחון.

<זהבה לייב:>
אבל יש גופים שבהם מי ששוקל את זה הוא המנכ"ל.

<היו"ר דוד רותם:>
אני מוכן לתת לממונה על הביטחון כי אני סומך על אנשים שהם אחראים על ביטחון. אני לא סומך על מנכ"לים. מה אני אעשה? ואני נותן פה מידע שהוא מאוד רגיש.

<אלעזר שטרן:>
אגב, אני אציין שבדיונים שהוועדה קיימה דנו סביב הנושא הזה, ובהתחלה הוועדה החליטה להשמיט את זה ואחרי זה להחזיר את זה.

<היו"ר דוד רותם:>
הלאה.

<מאיר ברקוביץ:>
אז מה הוחלט לגבי זה?

<היו"ר דוד רותם:>
תיכף, אני קודם אדבר עם המלמ"ב, אז אני אחליט.

<גבריאלה פיסמן:>
יש עוד כמה גופים שהגיעו לכאן - - -

<אלעזר שטרן:>
שנייה, נחזור לתוספת השלישית. היושב-ראש אמר ש - - -

<גבריאלה פיסמן:>
לא, אבל זה עדיין הערות לגבי התוספת הראשונה.

<אלעזר שטרן:>
אה, בסדר גמור.

<גבריאלה פיסמן:>
יש גופים שהגיעו לכאן, שהיו מנויים בנוסח הראשוני שהוגש בפני הוועדה, שמבקשים להשמיע את דעתם.

<היו"ר דוד רותם:>
אין שום בעיה.

<גבריאלה פיסמן:>
ויש תיקון נוסף שמבקש משרד החינוך לעניין ההתייחסות לסעיף 11 - -

<קריאה:>
סעיף (לט).

<גבריאלה פיסמן:>
- - שמבקש להבהיר את הרגישות המיוחדת בהקשר של קטינים.
<היו"ר דוד רותם:>
של מה?

<גבריאלה פיסמן:>
ההשלכות של אי מסירת מידע על תיקים תלויים ועומדים, שיש לו השלכות על קטינים ועל מי שמטופלים על-ידי משרד החינוך.

<היו"ר דוד רותם:>
כמה עובדים בגני הילדים אינם מועסקים על-ידי משרד החינוך? כשתטפלו בזה, תבואו לבקש מידע.

<בלה רדונסקי:>
יש לנו היום כ-40% שהם לא עובדי המדינה. כשהוגש נגד מישהו או נגד מישהי עבירה בגין התעללות בקטינים – ולעתים לוקח הרבה מאוד עד שמוגש כתב אישום ואין לנו את הידיעה. יש לנו מערכות של החינוך המיוחד, של מוסדות שונים, שיש רגישות אדירה.

בתוספת, אם תסתכלו ב-(מב), גם לרווחה, לשם שלומם והגנתם של הקטינים, אין את המגבלה הזאת.
אני רק רוצה לחדד שבוועדה יושבים בסך-הכול שלושה נציגים – אגף הביטחון, נציג היועץ המשפטי ונציג כוח-אדם והוראה.
<היו"ר דוד רותם:>
אני מסתכל ב-(לט), ואני רואה שאתם רוצים: המנהל הכללי, מנהל אגף לביטחון, קצין הביטחון, היועץ המשפטי, עוזרו ומנהל אגף בכיר לכוח-אדם.

<בלה רדונסקי:>
לא, זה "או נציגו". בוועדה יושבים שלושה אנשים בלבד – המנהל הכללי שהסמיך את מנהל אגף הביטחון או נציגו, היועץ המשפטי או נציגו – בסך הכול מדובר בשלושה אנשים בלבד.

<היו"ר דוד רותם:>
ב-(לט) כתוב הרבה יותר משלושה אנשים.

<גבריאלה פיסמן:>
לא, אז היא מסבירה שהם חלופיים.

<היו"ר דוד רותם:>
מה זה, חלופיים? זה בדיוק העניין. פה אני מאפשר למנות את כל העולם.

<בלה רדונסקי:>
לא, אבל זה בסך הכול שלושה אנשים שיושבים בוועדה עצמה ושהמנכ"ל מינה.

<היו"ר דוד רותם:>
מה עם ה-40% האחרים, שלא עובדים אצלכם?

<בלה רדונסקי:>
זה בדיוק לגביהם. זה בדיוק התיקון. התיקון המבוקש הוא לגבי אלה שהם אינם עובדי מדינה. כי עד היום לא יכולנו לקבל מידע על אלה שאינם מועסקים על-ידי משרד החינוך, בשל העובדה שבתוספת הראשונה זה היה רק לעניין עובדי מדינה.

<היו"ר דוד רותם:>
ואז מה יקרה כשתקבלו מידע? אתם תוכלו לפקח על זה?

<בלה רדונסקי:>
בוודאי.

<גבריאלה פיסמן:>
זה הרעיון.

<היו"ר דוד רותם:>
הרי אם בית-הספר לוקח ממלא מקום, אתם אפילו לא יודעים על זה.

<בלה רדונסקי:>
לא. כבר התקדמנו ואנחנו במקום אחר גם בעניין הזה.

אבל ספציפית לגבי מידע, הוא מאוד חיוני, ובעצם זה התיקון. לשם כך היה לנו כל-כך חשוב לתקן את זה.

<גבריאלה פיסמן:>
אני רק אציין שמבחינת ועדת קנאי, הגנה על קטינים היא כן אינטרס מיוחד.
<היו"ר דוד רותם:>
אין שום ספק. הגנה על קטינים – אני לא צריך את ועדת קנאי. הבעיה היא שאני לא אומר שככה מגינים על הקטינים.

<אלעזר שטרן:>
ועוד להוסיף משהו כמו שיש בפרט (מב), בדומה לסיפא של פרט (מב) – בלי חוסים, אבל לשם הגנה על שלומם וביטחונם של קטינים.
<בלה רדונסקי:>
נכון, אבל ללא המגבלה של עד הגשת כתב אישום בדיוק כמו שיש - - -

<היו"ר דוד רותם:>
זו לא מגבלה. אבל אתם תקבלו רק להגנה על קטינים, לא רכילות כללית.

<בלה רדונסקי:>
בוודאי, בוודאי.

<גבריאלה פיסמן:>
מאה אחוז.

<בלה רדונסקי:>
תודה.

<גבריאלה פיסמן:>
גם הרשות לאיסור הלבנת הון והמשרד להגנת הסביבה מבקשים להביע את עמדתם.

לגבי הרשות לאיסור הלבנת הון – זה תיקון שבשעתו היה כלול בנוסח המקורי של התקנות.
<היו"ר דוד רותם:>
העברנו את זה למקום אחר.

<גבריאלה פיסמן:>
נכון, אבל יש לרשות עמדה בעניין הזה.

והמשרד להגנת הסביבה – זה תיקון שהוא תיקון דומה בעיקרו לתיקונים אחרים שהצגנו ביחס לגופי חקירה.

<היו"ר דוד רותם:>
טוב, בואו נעשה הפסקה של חמש דקות.

המלמ"ב, תבוא אלי לחדר, בבקשה.

<(הישיבה נפסקה בשעה 10:20 ונתחדשה בשעה 10:40.)>
<היו"ר דוד רותם:>
טוב, הלאה.

<לילך וגנר:>
לגבי הרשות לאיסור הלבנת הון - - -

<אלעזר שטרן:>
שנייה, הוועדה צריכה לקבל החלטה לגבי פרט (ח).

<היו"ר דוד רותם:>
אני לא מקבל החלטה לגבי פרט (ח) בשלב הזה.

כן, מי אדוני?

<יצחק בן-דוד:>
שלום, אדוני. בנדה, סמנכ"ל של המשרד להגנת הסביבה.
<היו"ר דוד רותם:>
המשרד להגנת הסביבה, נגיע אליכם. כמה אפשר לשגע את השכל עם הגנת הסביבה. מאתמול בערב לא מפסיקים לדבר אתי על הגנת הסביבה.

<יצחק בן-דוד:>
זה חשוב, אדוני.

<היו"ר דוד רותם:>
כן, מאוד חשוב. 
הדבר היחיד החשוב במשרד זה השר. זה הדבר היחיד החשוב אצלכם במשרד.

<לילך וגנר:>
לגבי הרשות לאיסור הלבנת הון – כפי שאדוני יודע, במסגרת הצעת חוק ממשלתית, תיקון 7 לחוק איסור הלבנת הון, מונח תיקון עקיף לחוק המרשם הפלילי, שמוסיף את הרשות לאיסור הלבנת הון לתוספת הראשונה והשלישית.

בדיון בנושא ב-10.1.2011 הודענו שאנחנו מוותרים על הנושא של התוספת השלישית, ומסתפקים בתוספת הראשונה. באותו דיון יושב-ראש הוועדה הביע את עמדתו כי התיקון מקובל עליו, אולם הקושי הטכני הנוגע לתקנות בדבר ההבחנה בין המב"דים שהוגש בהם כתב אישום ואלו שהם בחקירה, לא מאפשר לו כעת לעשות זאת.

מאחר שהנושא, כפי שהוברר לנו, הוסדר, אנחנו מבקשים להוסיף כעת את הרשות לאיסור הלבנת הון לתוספת הראשונה על-פי הנוסח המוצע הבא:

	

"ראש הרשות המוסמכת כמשמעותה בסעיף 29(א) לחוק איסור הלבנת הון, התש"ס-2000, לצורך קבלת החלטה בדבר העברת מידע ממאגר המידע לפי סעיף 30(ב) עד (ג1), (ה) ו-(ו) לחוק האמור, והכל על-פי נהלים שייקבעו."


ולעניין פרט זה, מידע לפי סעיף כך וכך יימסר רק בנוגע לתיקים שהוגש בהם כתב אישום.

<היו"ר דוד רותם:>
הבנתי. איך מעבירים מידע?

<לילך וגנר:>
מהרשות הלאה?

<פול לנדס:>
כאשר הרשות מחליפה מידע עם משטרת ישראל, זה נעשה באמצעות ערוץ מאובטח.

<היו"ר דוד רותם:>
לא שאלתי איך זה מאובטח. איך אתם שופטים מידע עם הערוץ המאובטח שלכם, אנחנו זוכרים מהפרשה עם המידע לרוסיה. את זה אנחנו זוכרים.

השאלה היא אחרת – המשטרה רוצה לקבל מידע, מה היא עושה?

<פול לנדס:>
יש שני סוגים של העברות מידע למשטרה. 
אחד, זה על-פי בקשת משטרה, בקשה מנומקת שצריכה להיות מאושרת משפטית. רק לאחר אישור משפטי עובדים על הבקשה. וכפי שציינתי בעבר במספר דיונים, היו מספר בקשות משטרה שלא אושרו, שלא הועבר מידע, בגלל שלא היתה הנמקה מספקת, אם זה בבקשה עצמה ואם זה לגבי גורמים לגביהם היתה הבקשה. זה סוג אחד של העברות מידע.

הסוג השני של העברות מידע, זה מידע יזום שעולה לאור הצלבה של מידע שיש אצלנו ברשות, שמציף רף נדרש של חשדות להלבנת הון. במצב בו יש את הרף הנדרש, אנחנו מעבירים באופן יזום את המידע למשטרה – ואותה רלוונטיות לגבי השב"כ.

<היו"ר דוד רותם:>
איך עשיתם את זה עד היום? כי כאשר המשטרה מבקשת, היא צריכה לנמק. אז לא אתם צריכים לדעת את המידע הפלילי, אלא המשטרה צריכה לדעת את המידע הפלילי.

<פול לנדס:>
אדוני, נכון.

<היו"ר דוד רותם:>
אז בשביל מה אתה צריך את המידע?

<פול לנדס:>
אני אחזור על ההסבר שהסברתי באותו דיון. כאשר המשטרה מגישה לנו בקשה על רשימת גורמים שהמשטרה כוללת, לא צריך אותנו. לגבי המרשם הפלילי, המשטרה יכולה לכלול את המידע הזה בבקשה ונדרשת לעשות כן.

העניין הוא כאשר אנחנו מקבלים את תשתית המידע שהועברה למשטרה, ואנחנו עובדים על הקשרים שיש לאותם גורמים שקיבלנו מהמשטרה – וכאן, הקשת היא הרבה יותר רחבה, כי ברגע שיש גורם מסוים – הרי על הגורם שהמשטרה ביקשה, למשטרה יש מידע. מה שמעניין את המשטרה בהקשר של הלבנת הון זה את אותם גורמים שקשורים לאותו גורם, ולגביהם – ואדוני, הסברתי את זה גם בעבר – אנחנו צריכים לסנן - - -
<היו"ר דוד רותם:>
אתה בעצם רוצה את המידע כי המשטרה צריכה את זה. כדי לפתור למשטרה את הבעיות שלה, שהיא לא יודעת אותם.

<פול לנדס:>
לא. אגב, זה לא רק המשטרה. זה גם השב"כ, זה גם גופים אחרים. יש פה אלמנטים שהם גם מימון טרור וגם ביטחון המדינה. 

אבל הרשות לאיסור הלבנת הון נמצאת בדיוק בפוזיציה של מידע שאין אותו למשטרה, של לתת הקשרים, לתת תמונה רחבה יותר. כאשר אנחנו מקבלים את אותם מקדמים של גורמים נוספים שאליהם הבקשה הזו קשורה, אנחנו צריכים לסנן על מי אנחנו עובדים, במי אנחנו מתמקדים ועל מי אנחנו מעבירים מידע למשטרה.

אדוני, קיימנו את הדיון הזה בצורה רחבה מאוד. ואדוני, זה הניח את דעתו של אדוני, והיתה הסכמה עם המשנה ליועץ המשפטי לממשלה בנושא הזה, של קבלת המינימום ההכרחי בשביל שאנחנו נוכל לעשות את אותו סינון ואת אותו מיקוד.

כפי שציינתי כבר בעבר, זה תנאי בסיסי שנדרש לכל הרשויות לאיסור הלבנת הון בעולם. לכולן יש את זה. לנו אין את זה. הדבר הזה מפריע לנו ופוגע מבחינת היכולת שלנו למצות - - -

<היו"ר דוד רותם:>
הביקורת של - - -, ו-FCO, DWH, ושל FTF.
<פול לנדס:>
אני לא ציינתי את זה עכשיו.

<היו"ר דוד רותם:>
הרי גם אלי באו בהפסקה ולחשו לי באוזן את כל הצרות האלה. אני מבין שזה מפריע לכם.

<פול לנדס:>
יש שתי נקודות. הנקודה הראשונה היא צורך מבחינת העבודה. והדבר הזה כבר נידון, אדוני, ואתה הסכמת לעניין הזה בדיון הקודם.
<היו"ר דוד רותם:>
אתה שמעת פעם את האמרה שרק חמור לא משנה את דעתו? כי אם לא שמעת את האמרה הזאת, אז אתה מתייחס אלי עוד יותר גרוע.

<פול לנדס:>
אני מסכים עם מה שאדוני אומר. למה אני חותר? שאנחנו כבר הסברנו בצורה מאוד מקיפה את הצורך בעניין הזה וההסבר הניח את הדעת.

<היו"ר דוד רותם:>
בהחלט. אם היינו גומרים את התקנות אז, הייתם מקבלים באופן המצומצם.

<פול לנדס:>
מה שעיכב באותה עת, בדיון שהיה עם הגברת רחל גוטליב, שהמשטרה לא היתה ערוכה לאפשר את אותו סינון. ולכן, למרות שהיתה הסכמה עקרונית, לא היתה יכולת טכנית. 

אנחנו ביקשנו מאדוני שזה ייכלל, רק שזה יותנה ביכולת הטכנית, ואדוני לא הסכים – כי אמר, קודם תתקנו את המערכת, לאחר מכן יש על מה לדבר. תוקנה המערכת - - -

<היו"ר דוד רותם:>
אתה יודע מה קרה בינתיים? גם התחלתי לחשוב. אני יודע שהסכמתי, אבל חשבתי אחר-כך עוד קצת.

<לילך וגנר:>
אבל מה השיקולים של הוועדה לא לאפשר לרשות לאיסור הלבנת הון – שהיא גוף מודיעין פיננסי, ומהדברים של ראש הרשות עולה שיש את הצורך דווקא מהבחינה של הגנת הפרטיות וסינון מידע – לקבל את המידע כדי שהם יוכלו להעביר מידע יזום לגבי גורמים עברייניים? מהבחינה הזאת, קבלת מידע מהמרשם הפלילי תטייב את הכתבות שלהם.
אני רוצה רק להבין מה המניעה שעולה כרגע, שלא היתה בדיון כשהנושא נידון בהרחבה. כמובן שאפשר לשנות את הדעה. אני רק רוצה להבין את ההנמקות.

<היו"ר דוד רותם:>
שכל. אני חושב שזה לא נדרש, ומכיוון שמדובר פה במידע שהוא נורא רגיש, אני מנסה לצמצם את תפוצתו כמה שיותר.

<לילך וגנר:>
הרשות נחשפת למידע רגיש רב. אם זה השיקול, הרשות נחשפת למידע רגיש, וכאן המידע הרגיש הנוסף יאפשר לה לאבחן בין גורמים עברייניים לבין גורמים אחרים, ולהוציא כתבות יותר ממוקדות.

<היו"ר דוד רותם:>
לא נכון, לא נכון.

<לילך וגנר:>
זה היה הרעיון שהובא - - -

<היו"ר דוד רותם:>
אבל זה בדיוק העניין. העובדה שהוגשה נגדי איזושהי תלונה ונחקרתי עליה במשטרה, אבל לא הוגש כתב אישום כי פרקליט או תובע החליטו שזה לא מספיק, ועדיין יקבלו את הרכילות הזאת - - -
<לילך וגנר:>
אז אמרנו. כמובן, הוספנו בסיפא את אותה הבחנה בין המב"דים לכתבי אישום. הרשות תקבל רק מב"דים שבהם הוגש כתב אישום.

<פול לנדס:>
את המינימום ההכרחי גם סייגנו בהצעה המקורית. היה כתוב: ראש הרשות המוסמכת ועובדי הרשות המוסמכת שהוסמכה לכך. לאור מה שנאמר כאן בדקות האחרונות, מחקנו, כדי שיהיה ברור שהמיקוד הוא שרק ראש הרשות מבקש.

יש כבר הסתייגות שמופיעה בהצעת החוק לצורך קבלת החלטה בדבר העברת מידע, כבר יש את המבחן שהוא המבחן המנחה. הוספנו את ההסתייגות בסיפא, שמדובר במינימום ההכרחי. זה פשוט יעזור לנו בעבודה, במיקוד ולא בבדיקת מידע והעברת מידע, כי אנחנו מתמקדים רק במי שהוא במוקד סיכון גבוה יותר מבחינת הלבנת הון.

<היו"ר דוד רותם:>
טוב.

<אלעזר שטרן:>
והזכרתם גם את העניין של הנחיות.

<לילך וגנר:>
נכון, והוספנו את הנושא של הנהלים.

<פול לנדס:>
אנחנו גם נעביר נהלים לוועדת החוקה. 
אני חושב שאנחנו פועלים פה, למעשה, במינימום. אנחנו עושים את המינימום שתהיה פגיעה בפרטיות. יש לנו גם שקיפות מלאה מבחינת הגשת הנהלים.

אני חושב, אדוני, שהדבר הזה הוא נדרש כדי שהרשות תוכל למצות את הפוטנציאל מבחינת היכולות שלה, כפי שקיים בכל הרשויות לאיסור הלבנת הון בעולם. אנחנו חריגים לרעה.

<שלומית ווגמן:>
ולצמצם את הבדיקה אודות גורמים שהסיכון שלהם נמוך יותר.

<היו"ר דוד רותם:>
טוב, יישקל שוב.

עוד מישהו? המשטרה הירוקה.

<יצחק בן-דוד:>
שלום, אדוני. בן-דוד יצחק בנדה, סמנכ"ל אכיפה במשרד להגנת הסביבה. 

המשטרה הירוקה היא גוף האכיפה העיקרי של המשרד להגנת הסביבה, והעיסוק העיקרי שלה הוא במטריה הפלילית.

<היו"ר דוד רותם:>
אתה יכול לקצר. אתה יודע שחצי לילה היה לי את השר שלך באוזן?

<יצחק בן-דוד:>
אדוני, במסגרת הגברת הסמכויות של מפקחי המשרד להגנת הסביבה, קיבלנו סמכויות תפיסה, עיכוב, חיפוש, מעצר. ובמסגרת מדיניות הגברת האכיפה חשוב לנו מאוד לקבל את הסמכות הזאת. זה יעזור לנו בכמה תחומים: אחד, בהגנה על הפקחים שלנו, בבחירת הכלי המתאים שלנו לביצוע אכיפה, יצירת שיתופי פעולה עם גורמי אכיפה נוספים, ודברים שאנחנו שואבים מהמידע הזה שיגיע אלינו.

<אלעזר שטרן:>
אני רק רוצה להעיר את תשומת לבה של הוועדה שזה פחות נוגע לבקשה הזאת. אבל הבקשה הזאת מעוררת שאלה רוחבית, של כל הגורמים במשרדי הממשלה השונים שיש להם סמכויות חקירה כאלה ואחרות.

<היו"ר דוד רותם:>
למי עוד יש כאלה סמכויות?

<גבריאלה פיסמן:>
יש שורה ארוכה של גופים שנתונות להם סמכויות חקירה.

<היו"ר דוד רותם:>
כמו מי?

<גבריאלה פיסמן:>
מפעילים חוץ-משטרתיים. לא רק המשרד להגנת הסביבה. משרד החקלאות, יחידת הפיקוח.

<מאיר ברקוביץ:>
אבל הם נבדקים על-ידינו.

<גבריאלה פיסמן:>
לא מדובר על המינוי שלהם.

<אלעזר שטרן:>
בסדר, אבל כאשר הוועדה שוקלת את הבקשה, אני חושב שמן הראוי לראות את הדבר בפרספקטיבה רחבה יותר שמסתכלת לא רק על המשרד הזה.

<היו"ר דוד רותם:>
כן, אני רוצה לדעת מי הם הגופים האחרים.

<גבריאלה פיסמן:>
יש שורה ארוכה של גורמים שקיבלו סמכויות חקירה מכוח פקודת הפרוצדורה.
<היו"ר דוד רותם:>
באיזה משרדים?

<גבריאלה פיסמן:>
כמעט כל משרדי הממשלה.

<אלעזר שטרן:>
האם תוכלו להביא לוועדה רשימה?

<גבריאלה פיסמן:>
בוודאי, אנחנו נוכל להביא רשימה.

<היו"ר דוד רותם:>
כן, אני צריך לדעת את הרשימה. אבל תראו, האמת היא שיש להם יתרון שאין לאחרים.

<גבריאלה פיסמן:>
אני חושבת שהתשתית של מידע פלילי, כפי שהיא עומדת בפני חוקרי המשטרה, היא בוודאי צריכה גם להיות בפני חוקרים אחרים.

<היו"ר דוד רותם:>
בקיצור, את רוצה עכשיו להביא לי את כולם?

<גבריאלה פיסמן:>
אני לא הצגתי את הבקשה הזאת.

<היו"ר דוד רותם:>
אני מציע שבמסגרת תקנות המכרזים, יחד עם כל המכרזים הממשלתיים, תפרסמו גם את כל המידע הפלילי.

<גבריאלה פיסמן:>
אדוני, עמדתה של ועדת קנאי היתה כי לגבי גופי חקירה, ראוי להוסיפם לתוספת הראשונה. אנחנו כרגע לא הבאנו את זה בפני הוועדה, אבל כן הבאנו תיקונים ספציפיים שנוגעים לרשות ניירות ערך, רשות המסים, מס ערך מוסף. החוקרים האלה כן הוכרו על-ידי הוועדה, ומעמדם של החוקרים של הגנת הסביבה אינו שונה בהקשר הזה.

<היו"ר דוד רותם:>
יש להם יתרון, יש להם שר ש - - -

<יצחק בן-דוד:>
אדוני, אני רק רוצה להוסיף שההבדל בין מפקחי הגנת הסביבה למפקחים אחרים, זה שאנחנו מאושרים על-ידי השר לביטחון פנים ואנחנו גם מוסמכים על-פי תוכנית שאושרה על-ידי השר לביטחון פנים. הפעילות שלנו היא בשיתוף פעולה מלא עם המשטרה.

חשוב לנו מאוד לקבל את הסמכות הזאת. אנחנו עוסקים באכיפה פלילית יום ולילה, שישה ימים בשבוע.
<היו"ר דוד רותם:>
תתחילו לעבוד שבעה ימים בשבוע.

<יצחק בן-דוד:>
כולל ביום השביעי כשאנחנו מקבלים לכך אישור.

אנחנו עוסקים אך ורק באכיפה פלילית. פקחים שלנו מוכים כשהם באים, וכל מי שמתעסק בפסולת זה משפחות פשע, וחשובה לנו האינפורמציה.

<היו"ר דוד רותם:>
טוב, פול לנדס יעזור לכם עכשיו.

<פול לנדס:>
איך, אדוני?

<היו"ר דוד רותם:>
משפחות פשע – אני לא מבין, אתה הרי המומחה בארץ למשפחות פשע. זה גם משפחות פשע וגם מימון טרור.

<פול לנדס:>
העברת המידע בין הרשות לאיסור הלבנת הון נעשית עם משטרת ישראל, עם שירות הביטחון הכללי, ועם הגופים הנוספים שאושרו, ולא עם המשרד להגנת הסביבה.

<היו"ר דוד רותם:>
טוב. נוסיף אותם אולי.

אני הייתי מבקש לקבל את הרשימה של כל הגופים החוקרים האלה.

מה עוד יש לי?

<אלעזר שטרן:>
אנחנו עוברים לתוספת השלישית - - -

<גבריאלה פיסמן:>
יש עוד תיקון טכני שהממונה על שוק ההון ביקש להוסיף.

<אביבה וייס:>
הפריט שלנו הוא פריט (מ), וזו כנראה איזושהי השמטה. בדומה למה שיש בפריט (לב) של נגיד בנק ישראל, יש הפניה לקבלת מידע בשלושה סוגים של מקרים – במקרה של בדיקת רישוי, בדיקה של היתרי שליטה ובדיקה של נושא משרה. ואצלנו נשמטה ההפניה לבדיקה של נושא משרה, אז הייתי מבקשת להוסיף אותה.
<היו"ר דוד רותם:>
טוב.

<אלעזר שטרן:>
מה הסעיף?

<אביבה וייס:>
41י רבתי.

<אלעזר שטרן:>
לאיזה חוק?

<אביבה וייס:>
חוק הפיקוח על הביטוח, מה שקיים כבר בפריט.

<היו"ר דוד רותם:>
עוד מישהו רוצה להגיד משהו?

<אלעזר שטרן:>
יש את התוספת השלישית שהוועדה צריכה לקבל לגביה החלטות.

<היו"ר דוד רותם:>
לא, שאלתי אם לעוד מישהו יש הערות. גבי? לפני שאני עובר לתוספת השלישית.

<גבריאלה פיסמן:>
למיטב ידיעתי זה הכול.

<היו"ר דוד רותם:>
טוב, קדימה.

<אלעזר שטרן:>
פה התחלנו עם המלמ"ב והמוסד שאותם הוועדה אישרה. פקיד רישוי של משרד המשפטים ביקש להשמיט. 

פה יש שני דברים שהוועדה קיבלה עקרונית בדיונים שקדמו – אני מציע לוועדה לשקול את הדברים מחדש – אחד, זה הנושא של מפקח עבודה אזורי לעניין חומרי נפץ, והשני, נציב בתי-הסוהר לגבי סוהרים.

גם ועדת קנאי בהמלצות שלה המליצה לצמצם מאוד את הגורמים שנכנסים לתוספת השלישית. עד היום, מי שנמצא בתוספת השלישית, כולל הגורמים שאנחנו מוסיפים, הם גופי ביטחון או גופים שקשורים בצורה כזאת או אחרת להליך הפלילי.

שני הדברים שהם מבקשים להוסיף פה – יש בהם איזושהי פריצה מסוימת של הקונספציה הזאת. בוודאי לגבי פרט (י), שמדובר בעניין העסקה. עם כל החשיבות של סוהרים וכולי, יש פה פריצה מסוימת של הקונספציה. 
לכן אני מציע לוועדה לשקול את הדברים בפרספקטיבה רחבה יותר. לא רק את החשיבות או הסיבות שיש לאשר את פרטים (ט) ו-(י), או לא לאשר אותם, אלא בפרספקטיבה הרחבה יותר של עצם פריצת הקונספציה והמחשבה שהדברים האלה עלולים גם להוביל לגופים נוספים – גופי העסקה נוספים או גופים נוספים לעניין רישיון או לעניין היתרים כאלה ואחרים, שיבואו לוועדה בהמשך ויגידו גם מה האינטרסים שלהם להכניס אותם לפה.
<רויטל גור:>
אני רוצה להגיד לגבי שירות בתי-הסוהר – מדובר בארגון ביטחוני לכל דבר. מדובר בסוהרים שבאים בקשר יומיומי עם אסירים ביטחוניים, עם ארגוני פשיעה. יש חשיבות וזה ממש צורך חיוני לנציב בתי-הסוהר. ושוב, הוועדה אישרה את זה באופן עקרוני.
<אלעזר שטרן:>
נכון, אבל בהחלט יש פה פריצה של הקונספציה, כי מדובר פה על עניין של העסקה למרות שמדובר על - - -

<גבריאלה פיסמן:>
אני חייבת לומר שבחוקים רבים אנחנו רואים את שירות בתי-הסוהר כחלק ממערכת הביטחון. מדובר בשורה ארוכה מאוד של חוקים, בהם שירות בתי-הסוהר נמנה על מערכת הביטחון.
אני לא חושבת שזה פורץ את המסגרת, וחשוב לי שזה לא יפרוץ את המסגרת. בעיני, באופן עקרוני, עדיין העמדה היא שלגבי תיקים סגורים צריך להיות חד-משמעי שגופי העסקה לא מקבלים את המידע הזה בבחינת העבר הפלילי של מועמדים.

<היו"ר דוד רותם:>
אבל את שמה לב שב-(י) מדובר רק על העסקה, רק לצורך העסקה.

<גבריאלה פיסמן:>
אבל לגבי גופי ביטחון העיקרון הזה קיים כבר היום. משטרה, שב"כ, הם גופים שמנויים היום בתוספת השלישית, והם מקבלים את המידע לצורך מילוי תפקידם לרבות לעניין העסקה.
<היו"ר דוד רותם:>
שירות בתי-הסוהר זה לא חלק מהמשטרה?

<גבריאלה פיסמן:>
לא, לא. זה במשרד לביטחון פנים, זה גוף נפרד לחלוטין.

<מאיר ברקוביץ:>
בעניין הזה הצורך הוא בדיוק אותו צורך. זה אנשים שנכנסים לתוך מתקני הכליאה.
<היו"ר דוד רותם:>
כן, אז אתם יכולים לתת להם את האינפורמציה - - -

<מאיר ברקוביץ:>
אנחנו נותנים להם את האינפורמציה והיא ניתנת רק על-פי הגבלות של חוק המרשם, והם לא מקבלים מעבר לזה כלום. לכן זה חשוב פה, התוספת הזאת.

<היו"ר דוד רותם:>
טוב.

<ישי שרון:>
אפשר להעיר?

<היו"ר דוד רותם:>
כן, בבקשה.

<ישי שרון:>
אני לא בטוח שאני רוצה להתייחס ספציפית דווקא לפרטים האלה. כשמסתכלים על דברים באופן פרטני, לגופו של עניין, ואני מתייחס יותר לעניין של שירות בתי-הסוהר, אז לכאורה אפשר לחיות עם זה. 

אני רוצה לומר, בהמשך להערה של היועץ המשפטי, שאנחנו צריכים להיזהר לא לשבור פה את הקונספציה ולא להפוך מדרון חלקלק לאוטוסטרדה מהירה.

אני חושש מאוד שאם נפרוץ כאן את המסגרת – בין אם זה עם שירות בתי-הסוהר ובין אם זה המפקח על חומרי הנפץ – שמכאן תהיה קצרה הדרך לגופים נוספים. אנחנו יודעים שיש הרבה גופים שיש בהם אינטרסים ביטחוניים. אנחנו יודעים שיש הרבה גופים שמפקחים על טיפול ברעלים, טיפול בחומרים מסוכנים, רישוי של כלי טיס – גם כאן בוודאי יש מכשיר מסוכן ואינטרס ציבורי חשוב מאוד.

לכן אנחנו צריכים לשים גבול מסוים ולהכניס לפה את הגופים המצומצמים ביותר. זאת גם ההכרעה של ועדת קנאי. 
אני חושש שהכללה של שני הגופים הללו ימנעו מאתנו בעתיד לחסום גופים רבים, עשרות גופים שבוודאי יעמדו בתור, ואני מניח שכבר עכשיו הם עומדים בתור כדי להיכנס לתוספת השלישית. מספיק להסתכל בתוספת הראשונה – וכבר עכשיו אפשר לסמן כמה גופים שנמצאים כיום בתוספת הראשונה, ובוודאי תוך שנה-שנתיים תהיה בקשה להכיל אותם גם בתוספת השלישית.
<היו"ר דוד רותם:>
אתה אופטימיסט. זה יהיה הרבה יותר מהר.

כן, בבקשה.

<זאב דיבסק:>
אנחנו, במשרד התמ"ת, התעשייה, המסחר והתעסוקה, קיימנו בדיקה חוזרת באשר למה שנאמר, ואנחנו סבורים שניתן להוריד את מפקח עבודה אזורי בכל מה שקשור לחומרי נפץ.
יחד עם זה, שהדברים יהיו ברורים, אנחנו סבורים שמפקח עבודה ראשי חייב להישאר בתוספת השלישית, לאור העובדה שאנחנו עוסקים בחומר נפץ. לא חומרים מסוכנים. אנחנו מתעסקים בחלק מהמקרים במתן היתרים לעשרות טונות של חומרי נפץ שמסוגלים להפיל בניינים גדולים מאוד. לא בכלי ירייה ולא בתותח.

ולכן, כשאנחנו מדברים במקרים רגישים או באירועים מיוחדים – אני מניח שמי שגר באזור ירושלים מכיר את מה שקורה במנהרות של הרכבת, ומבין שמדובר בחומרים סופר-רגישים.

<היו"ר דוד רותם:>
במנהרות הרכבת, איפה משתמשים בחומרי נפץ? אומנם יש שם את המכונה הענקית הזאת, נהדרת - - -
<זאב דיבסק:>
אז אני אתן תשובה.

<קריאה:>
אבל בשביל מה אתם צריכים לתת אזכורים?

<זאב דיבסק:>
קודם כל, המכונה הנהדרת הזאת, בחלק מתוואי הדרך, לא מסוגלת לאכול את האדמה. ולכן בחלק מהמקרים מתבצעים פיצוצים, זעירים כמובן, בזהירות הראויה, על-מנת לפתוח את הדרך. אנחנו נותנים את ההיתרים, כמובן, בבקרה ובהיקפים גדולים. 
ולכן, אני בכל זאת רוצה לדבר על השימוש בחומרי נפץ, ואני חושב שלעניין התוספת השלישית קיימת חשיבות שיישאר מפקח עבודה ראשי. הורדנו את מפקח עבודה אזורי.

<ישי שרון:>
אני רק רוצה להזכיר שכאן אנחנו אפילו לא עוסקים ברכילות. אנחנו עוסקים בתיקים סגורים. יש נטייה בזמן האחרון לומר שתיק סגור זה לא תיק סגור בעצם, מה העילה של הסגירה, וכולי.

תיק סגור הוא תיק סגור. יש כאן הכרעה פוזיטיבית שמאשררת את חזקת החפות כאילו הדבר לא היה ולא נברא.

אני מתקשה להבין בכלל למה זה צריך להוות שיקול. חומרי נפץ זה דבר מסוכן, אני מבין את זה לגמרי. במקרה, בשירותי הצבאי עסקתי קצת בחומרי נפץ. אבל יש גם חומרים אחרים. היום גם רעלים יכולים להביא למעשים איומים ונוראיים. הדבר הזה אין לו סוף.

<היו"ר דוד רותם:>
לא צריך רעלים. היום יש מחשב.

<גבריאלה פיסמן:>
אדוני היושב-ראש, אני בכל זאת רוצה, אם יורשה לי, להתייחס לדברי הסנגוריה.
<היו"ר דוד רותם:>
יש לך חצי דקה בדיוק.

<גבריאלה פיסמן:>
אוקיי.

מבחינת ועדת קנאי וגם מבחינת התפיסה של משרד המשפטים, בתוספת השלישית, ככל שמדובר על גופים שהמשמעות של שקילת המידע הפלילי יכולה להיות סיכון חיי אדם – וכשאנחנו מדברים על חומרי נפץ, זה בהחלט הרציונל שעומד לנגד עינינו – אנחנו חושבים שהמידע הזה צריך להיות פתוח בפני הגורם שמקבל את ההחלטה, על-מנת שישקול אותו בהתאם לאמות מידה שכמובן מבחינות בין הרשעה לבין תיק סגור, וצריכות לתת את המשקל הראוי לתיק סגור.

העניין הוא שאנחנו חושבים שעדיין נכון להביא את המידע הזה לידיו של אותו גורם. 

<היו"ר דוד רותם:>
מה עם עוזרי שרים? גם אותם אפשר לבדוק?

<גבריאלה פיסמן:>
עוזר השר, אתה יודע, במסגרת פרט (ה).

<היו"ר דוד רותם:>
לא, זה יועצים, עוזרים ופרקליטים.

<גלעד סממה:>
אני מוכן שיבדקו אותי בכל עת.

<גבריאלה פיסמן:>
מינוי שר נכנס לגדר פרט (ה) בנוסח החדש.

<מאיר ברקוביץ:>
זה בגדר חומר הנפץ עצמו.

<גבריאלה פיסמן:>
לא כולל תיקים שלא הוגש בהם כתב אישום.

<היו"ר דוד רותם:>
תודה רבה לכם.

<שירי לנג:>
רגע, רגע.

<היו"ר דוד רותם:>
אה, כן. מה?

<שירי לנג:>
ביקשנו להוסיף את הוועדה לבחירת שופטים בתוספת השלישית.

<היו"ר דוד רותם:>
אני יודע.

<שירי לנג:>
אנחנו חושבים שאם מועמד לשפיטה נחקר חמש פעמים במשטרה בעבירות חמורות - -

<היו"ר דוד רותם:>
אתם טועים.

<שירי לנג:>
- - והתיק נסגר מחוסר ראיות, זה מידע שחשוב שיובא בפני חברי הוועדה. אנחנו סומכים על חברי הוועדה שייתנו לזה את המשקל הראוי.

<היו"ר דוד רותם:>
אנחנו סומכים שכאשר אדם מתפרסם כמועמד לשיפוט, יש מספיק רשעים שיגישו התנגדות, והם יספרו את כל מה שצריך. 

<ישי שרון:>
וכל מה שלא צריך.

<היו"ר דוד רותם:>
אני מכיר את הסיפור. אנחנו רואים שזה קורה לפעמים אפילו אחרי שאנשים נבחרים.
<שירי לנג:>
בדיוק, אחרי שהם נבחרים. אנחנו רוצים לחסוך את אי הנעימות. וגם, יש פה איזושהי פגיעה באמון הציבור במערכת המשפט - - -

<היו"ר דוד רותם:>
אני אתן לכם את הפתרון. יש פרסום, וצריך להגיש את ההתנגדות תוך 30 יום. מי שלא הגיש תוך 30 יום וזה הובא בפני הוועדה, לא יקבלו ממנו התנגדות. זה הכול.

<רונן ניסים:>
אני מבקש לדון גם בבקשה של בנק ישראל להיכלל בתוספת השלישית בעקבות פנייה מחודשת של שר המשפטים, לפחות במסגרת מצומצמת של בחינה במסגרת של היעדר שליטה.

<היו"ר דוד רותם:>
יש עוד כמה גופים שרוצים להעסיק עובדים? גם אתה רוצה להעסיק עובדים כלשהם?

<מאיר ברקוביץ:>
לעניין סעיף דחיית התחילה – אני יכול להתייחס עכשיו?

<היו"ר דוד רותם:>
לא.

<גבריאלה פיסמן:>
אדוני היושב-ראש, תהיה הצבעה היום?

<היו"ר דוד רותם:>
לא. גמרנו, רבותי, אני עובר תיכף על התקנון. 
תודה רבה לכם.

<הישיבה ננעלה בשעה 10:55.>
